Sei euskal enpresa eta erakunde joan dira Brno hiriko (Txekiar Errepublika) Makineriaren Azokara, Nazioartekotzeko Euskal Agentziaren eskutik - SPRI\nSei euskal enpresa eta erakunde joan dira Brno hiriko (Txekiar Errepublika) Makineriaren Azokara, Nazioartekotzeko Euskal Agentziaren eskutik\nKonpainiek Euskadi-Basque Country standean bilduta parte hartuko dute\nNazioartekotzeko Euskal Agentziako stand-a, Brnon.\nSPRI Taldeari atxikitako Nazioartekotzeko Euskal Agentziak (Basque Trade and Investment) euskal enpresei sostengua ematen jarraitzen du. Aste honetan, urriaren 11ra arte, Brno hiriko MSV Nazioarteko Makineria Azoka Industrialean parte hartuko du Euskadiko sei konpainia eta erakunderekin batera. Txekiar Errepublikako azoka honek 61 urte bete ditu eta, Alemania alde batera utzita, Erdialdeko eta Ekialdeko Europan antolatzen den azoka industrialik garrantzitsuena da.\n4.0 industria, automatizazioa, robotizazioa, kontrola eta neurketa, ekipo-ondasunak, ingeniaritza, makineria, siderurgia, energia, elektroteknia eta materialak dira Azokaren ardatz nagusiak. Aurtengo edizioan, azokaren barruan, Ingurumen-Babeserako Teknologien Nazioarteko Azoka eta Garraio eta Logistikaren Nazioarteko Azoka antolatuko dira.\nOndoz ondoko hirugarren urtez, Nazioartekotzeko Euskal Agentziaren standean, Agme, Pick to Light, Intermodal Forwarding, Productos Salinas eta Innovalia Metrology euskal enpresak ordezkatuta egongo dira, mugikortasun eta logistikaren euskal klusterrarekin batera. MSV Azokan, hogeita hamar bat herrialdetako 1.600dik gora erakusketarik parte hartu ohi dute eta 80.000 bisitari baino gehiago bildu ohi ditu, 60 herrialdetatik.\nGainera, Agentziak, topaketa honetan stand propioa ere izango duen Hego Moraviako Merkataritza Ganberarekin batera jardungo du azokaren barruan antolatuko den networking saioan. Horrekin batera, Ekonomia Zirkularraren Txekiar Institutuaren azokan parte hartuko du.


Finlandiaren izotzezko gaztelua | Kirola | Berria\nEurokopa. B multzoa\nFinlandiaren izotzezko gaztelua\nAurtengo Eurokopa Finlandiako selekzioak jokatuko duen lehen nazioarteko txapelketa nagusia izango da. Izotz hockeyaren ereduari jarraituz eta gazteen garapenean sinetsiz lortu du balentria. Hala azaldu du Cristian Colasek, bi urtez Finlandiako azpiko mailetan lan egin zuen entrenatzaileak.\nFinlandiako jokalariak gol bat ospatzen. Estreinakoz arituko dira Eurokopan. SERGEI DOLZHENKO/ EFE Tamaina handiagoan ikusi\nElur eta izotz hutsez eginiko munduko gaztelurik handienetako bat dago Finlandiako Kemi herrian. Urtero berreraikitzen dute 1996az geroztik, negua iristearekin batera, 13.000 eta 20.000 metro karratu arteko eremuan. Dorrerik garaienak 20 metrotik gorakoak izan dira, eta harresirik luzeenak, mila metro ingurukoak. Hilabeteko epean eraikitzen dute, eta diseinua urtero erabakitzen duten gaiaren araberakoa izaten da. Aurten futbolean oinarritu litezke, Finlandiako selekzioak aurrenekoz jokatuko baitu nazioarteko txapelketa handi bat. Eurokopara iristeko, akaso aholku eske joan zitzaizkion Kemiko gazteluaren arkitektoari. Izan ere, izotz hockeyko sistema hartu, eta hura landuz eraiki dute herrialdeko futbol selekzioaren historian inoiz izan ez duten arrakasta.\nFinlandiako zelai izoztuetan diharduten jokalari gazteak ditu ardatz formulak. Hots, oinarrian aplikatzen den eredu bat da; Cristian Colasek ondo ezagutzen duen harrobian, hain zuzen. Teknikari kataluniarrak bi urtez egin zuen lan Finlandiako futboleko azpiko mailetan, 2012tik 2014ra: Tuusulako PKKU apalaren akademian lehenik, eta Helsinkiko Kapan hurrena, 19 urtez azpiko taldean. «Helsinkiko akademiarik handienetan bigarrena da hori, eta oso belaunaldi ona izan nuen nire esanetara. Adibidez, orain selekzioan diharduen Leo Vaisanenekin egin nuen lan».\nOrduan, izotz hockeyko eredua futbolean txertatzeko ahaleginean zebiltzan. «Plana egokitu egin behar zen, eta aldaketa asko ari ziren egiten ni han nintzela. Denbora eta diru asko inbertitzen zuten, baina emaitzak ez ziren iristen». Alabaina, baleko tekla sakatu dute azkenean. «Findu egin dute metodologia, eta ulertu dena ez dela errepikapen sistemen edo jokaldi itxien bidez lortzen».\nJokalari finlandiarren «ahalmen fisikoa, adimena eta maila teknikoa» goraipatu ditu Colasek. Ezaugarri horiek zukutu eta hobetzeko, hasieratik akademia sistema sendoa dute inguruan. Nagusia Sami Hyypia akademia da: «Futbol federazioari lotuta dago, eta klubekin elkarlanean dihardu, talentuen hautaketari eta garapenari dagokienez. Herrialde txikia da, eta tresna asko dago jokalariak oso gazterik garatzen hasteko». Prozesu horrek «aberastu» egiten ditu jokalariak, eta erraztu egiten die gorenera iristeko bidea. «Talentu handiko jendea iristen da Lehen Mailara, eta oso gazte egiten dute debuta. Bertako liga txiki gelditzen zaie berehala».\nHarrobia eta hortik ateratzen diren harribitxiak ondo ezagutzen ditu Markku Kanervak, Finlandiako hautatzaileak. Hala azaldu du Colasek. «Federazioaren barruko pertsona da, sistema asko garatu eta azpiko mailetako entrenatzaileekin lan egin duena. Apustu koherentea iruditzen zait, kanpoko hautatzaileekin kale egin eta gero». 21 urtez azpiko taldea lehen aldiz sartu zuen Eurokopan, eta beste horrenbeste egin du selekzio nagusian, 2016an aginte makila hartu eta gero.\nLana eta Pukkiren golak\nJokalari gehienek urteak daramatzate elkarrekin jokatzen. «Ia klub batean aritzea bezala da», azpimarratu du Colasek. Atzean gotortu eta harresi sendoa altxatzen saiatzen dira; izotzezko gazteluaren itxura hartzen du zelaian Finlandiak. «Joko zuzena egiten du, eta ordena eta diziplina ditu oinarri. Ekimena aurkariari ematen dio, eta trantsizioetan min egiten saiatzen da. 4-1-4-1 sistema darabil nagusiki».\nGabezia nagusiak hegaletan dakuskio teknikari kataluniarrak. Era berean, barrutik «oso sendoa» dela, «sufritzen eta pazientzia izaten» dakiela eta geldikako jokoan «indartsua» dela azaldu du.\nGainera, golegile fina dauka: Teemu Pukki. Norwicheko aurrelariak 31 gol sartu ditu Finlandiaren elastikoa jantzi duen 90 aldietan. «Funtsezkoa da. Sen handia du, eta mesede handia egiten dio beste aurrelariek, Marcus Forssek eta Joel Pohjanpalok, egiten duten lanak». Alabaina, orkatilan min hartu zuen maiatza hasieran, eta ikusteko dago nola iritsiko den. Badira oso garrantzitsuak diren beste jokalari batzuk; Lukas Hradecky atezaina eta Glen Kamara erdilaria aipatu ditu Colasek. Baliteke Osasunako jokalari ohi Jukka Raitalak ere tokia izatea hamaikakoan.\nErrealista da Colas: «Normala da jendeak maitagarri ipuin bat espero izatea, baina ez dut uste 2016ko Islandiaren pare ariko denik; multzo zaila egokitu zaio». Etxetik hurbil ariko da: Kopenhagen jokatuko du lehen partida, Danimarkaren aurka, eta San Petersburgon hurrengo biak, Errusiarekin eta Belgikarekin.\nBelgika: goia jo nahi du behingoz\nErrusia: edozer gauza egiteko gai\nDanimarka: bide onetik segitu nahian


EUSKADI.-Petrikilo faltsu bat eta bere bi gaizkideak atxilotu dituzte Gasteizen pertsona bati 7.000 euroko maula egiteagatik\nGASTEIZ, 21 (EUROPA PRESS)\nErtzaintzaren agenteek hiru gizonezko atxilotu zituzten atzo arratsaldean Gasteizen, ustez maula delitu batean nahasita egoteagatik. Atxilotuetako batek -bere burua maisu, igarle eta petrikilo gisa iragartzen zuen- iruzurren bidez 7.000 euro baino gehiago ostu zizkion gasteiztar bati, Herrizaingo Sailak gaur jakinarazi duenez.\nGasteizko gizonezko batek 7.000 euro baino gehiago lapurtu zizkiotela salatu zuen astelehenean Ertzaintzan. Berak azaldutakoaren arabera, abenduaren amaieran Maisu Igarle Petrikilo baten kontsultara joan zen, bere postontzian pertsona horren iragarki bat aurkitu eta telefonoz deitu ostean.\nUstezko petrikiloak -pertsonen osasuna hobetu ahal zuela iragartzen zuen- Gasteizko etxebizitza batean hartu zuen biktima, eta, zenbait masaje egin ostean, kontsultara itzultzeko agindu zion, baina bigarren bisita horretan, 7.227 euro dirutan eraman behar zituela jakinarazi zion, diru kopuru zehatz hori erritu batean erabili behar omen zuelako.\nPetrikilo horrek dohain sendagarriak zituela sinetsita, salatzailea agindutako diru kopuruarekin itzuli zen kontsultara iragan astelehenean eta, bertan, dirua gutun-azal batean sartu zuen. Gutun-azal horren inguruan ustezko erritual batzuk egin ostean, maula-egileak saioa amaitutzat eman zuen. Gutun-azala jabeari itzuli zion eta ordu batzuk igaro arte ezin zuela ireki agindu zion.\nHalere, bere etxebizitzarantz zihoanean, biktimak gutun-azala ireki zuen eta iruzur egin ziola konturatu zen, barruan egunkari-zati batzuk soilik baitzeuden. Ustezko kontsultara itzuli zen bere dirua berreskuratzeko, baina maula-egileak alde egin zuen jada.\nErtzaintzak abian jarritako ikerketari esker, iruzurgilea eta ustezko bi gaizkide -afrikarrak dira guztiak- identifikatu eta atxilotu ahal izan zituzten atzo Bilbon. Gassim Maisua edo Ami Maisua izeneko petrikilo faltsua iragartzeko erabiltzen zituzten panfleto batzuk (panfleto horietan agertzen zen telefono zenbakia Gasteizko salatzaileak agenteei eman zien telefono bera zen) eta ustezko erritualetan erabiltzen zituzten hainbat tresna atzeman zizkieten atxilotutakoei. Datozen orduetan Agintaritza Judizialaren esku jarriko dituzte.\n335 aldiz ikusita


Joseba Agudo Mantzisidorren kontrako epaiketa • ZUZEU\nJoseba Agudo Mantzisidorren kontrako epaiketa\nJoseba Kotxe Agudo Mantzisidor oreretarra 2009ko urrian atxilotu zuten jendarmeek Hendaian. Aste batzuen buruan Madrilera bidali zuten eta harrez geroztik behin-behineko egoeran izan dute preso, bere herritik 800 kilometrora. Datorren asteazkenean, hilak 22, epaituko dute Madrilgo Auzitegi Nazionalean.\nBarre egin zenuen, nire defentsa judiziala txapinetan egin zenezan eskatu nizunean. Nazio Batuen torturaren kontrako kontalari bereziak baieztatuak zituen geure salaketak; alabaina, barre egiten genuen epaitegi itxurako zirku hartan eman beharko zenuen penari buruz, zure adiskidea libratzeko beste aukera errealik ezean.\nDotore jantzita agertu zinen eta horrela ezin da, togadun. Ez genien batere-batere penarik eman, ez zuk ez nik ez inortxok ere ez eta ezarritako kondena gehi bonus track majo bat irentsi behar izan genuen. Eta barregura sartu zitzaigun orduan ere, eta aurrera egin genuen ttipi-ttapa. Nik leotzetako labirinto infektuetan barrena; zuk munduan zehar.\nBitxia da Kotxe. Deportazioa, zer kondena mota da hori? Gobernu batek eta beste batek hirugarren gobernu batekin adostuko dute nora zoazen, eta zein baldintzatan biziko zaren bertan. Bilera sekretuetan erabakiko dute, ofizialki existitu ere egiten ez diren klasiko horietan. Beraz ez da zure kontrako kargurik formulatuko; ez duzu zure burua defendatu ahal izango; ez dago kode penalik zeinera jo, ez dago ez sententzia idatzirik ez helegite aukerarik. Jendarme talde ‘antiterrorista’ batek harrapatuko zaitu, abioi batean sartuko zaitu, Afrikan agertuko zara, edo Erdialdeko Amerikan, ez pasaporterik, ez NANik, ez ostiarik. Segi! Etxe honetan biziko zara adibidez, txakur koadrila batekin. Ez-ez-ez, ez dago helegiterik, ta gueule!\nNoiz arte? Lehertu arte. Ihes egitea lortu arte. Mundua desagertu eta hurrengo egunera arte. Zure estradizioa eskatu arte: Orduan Madrilen espetxeratu nahi izango zaituzte, ordura arte zure etxean goxo egunkaria irakurtzen egon izan bazina bezala, euren akorduaren zain. Ez dago deliturik bahiketa mota horretan; Deportazioa da, XXI. Mendean, alehop!\nEta erbestea Kotxe, zer kondena mota da hori? Zenbat zientoka eta zientoka lagunek egin diote ihes torturari, maskarada judizialei, aldez aurretik idatzitako kondena luze (eta luzagarri eta luzatuei), ordura arteko beren mundu osoaz agurtuz, herri ezezagun batean atzera ere zerotik abiatzeko paperik gabe, lagunik gabe, ziurtasunik gabe…?\nEta azkenik, matti: Sakabanaketa, urrunketa, isolamendua, bakardadea, lehen graduak, parte pozoinduak, mittar-a, debeku ia infinitoak, miaketak, komunikazio ororen espioitza, jazarpenak, umiliazio ahaleginak, dotrinak eta dotrinak, bahiketak, zer kondena mota dira?\nBitxia dela niotsun, gehiegikeria politiko eta judizialen sasoi amaigabeotan, epaitua abokatua izango baita. Defentsa eskubidea munduaren lau ertzetaraino eraman duena, eramateagatik noski. Ez dute nazioarteko atxiloketa eskaerarik luzatuko, deportazioaren garretara hamarnaka lagun bidali zituzten funtzionario ilun horiek identifikatzeko, itauntzeko eta epaitzeko. Zientoka euskal herritar erbestera bultzatutako tortura makineriaren diseinatzaileak, babesleak eta egileak identifikatzeko, itauntzeko eta epaitzeko ez dute post-it bat ere xahutuko. Sakabanaketa politikaren neurri sorta miserablea eta kriminala bere horretan mantentzeaz gain, –gaur egin duten bezala– politika horren biktimei barkamena eska dezaten kurrinka ageri diren arduradun politikoak ez dira epaitegi aurreko ataka batean topatuko sekula. Baina herriz herri zebilen abokatu kabroi hori, nor da? Zer darama maletan? Gazta Montevideoko espetxera! Elkartasuna Maiatza Plazara! Lekukotasunak, Mundu Foroetara! Babesa eta txera, maitasuna eta jakin-mina, elkartasuna eta zer gehiago? Zer gehiago, ozar halakoa? Horren erdiarekin ere aduanetako eskanerrak ketan jartzen diren mundu triste honetan, togadun.\nNegargura emango lidake, ez balitz gerta zer gerta, euren doilorkerian, barregarriak direlako.\nMatte zaitugu, matte!\nepaiketak, euskal presoak


Espaloia: Antzerkia, musika, poesia eta argazkiak - Elgeta - Goiena.eus\nEspaloia: Antzerkia, musika, poesia eta argazkiak\nIrati Agirreazaldegi 2005-02-17 11:49\nEkitaldiz beteta dator asteburua Espaloian, eta datorren asterako ere bada iragarrita ikuskizunik. Antzerkia, Korrika kulturalaren baitan egindako kontzertua eta argazki erakusketa baten inaugurazioa egingo dituzte asteburuan, eta poesia emanaldia eguenean.\nBarikuan Ados Teatroa konpainiaren eskutik El Decameron antzezlana ikusteko aukera izango da 22:30ean.\nBoccacioren ipuin bilduma bat da El Decameron; Antonio Vitoria eta Garbi Losadarena, berriz, Espaloian antzeztuko duten bertsioa. Erotismoak indar handia du lan honetan, baita umoreak eta ironiak ere. Espaloiko taula gainean Javier Barandiaran, Josean Bengoetxea, Jon Ezkurdia, Alvaro Garaialde eta Martxelo Rubio aktoreek jardungo dute. Sarrerak 12 euro balio du, Goibekoko bazkideendako, berriz, 10 euro.\nZapatuan, Korrika kulturalaren baitan kontzertua izango da 22:30ean. Bertan jardungo dute Afrika Bibang, Korrikako kantuaren egileak; Fjord taldeak; eta Sharon Stoner, Danbaka lehiaketako irabazle izan den talde oñatiarrak.\nAfrika Bibangek bere doinu bero eta berritzaileekin korrika 14ren mezua zabaldu nahi du kantuan. Abestiaren izenburua Ni ere bai da, aurtengo korrikaren leloa, hain zuzen ere; eta euskara ikasiz eta erabiliz, gure hizkuntza zaintzeko deia egiten du jungle erritmoan.\nFjord taldea Etsaiak, Ekon eta Su Ta Gar taldeetan jardundako lau kidek osatzen dute. Metala, punk-rock-a, pop-a, rockand-roll-a eta hard-rock-a izango dira entzun gai euren eskutik.\nKontzertua osatzeko Danbaka lehiaketan irabazle izan ziren Sharon Stonerreko oñatiarrek stoner rock-a eskainiko dute.\nBestalde, domekan inauguratuko dute Antonio Irisarri argazkilariaren 42 lanekin erakusketa. Martxoaren 2ra arte izango da ikusgai. Irisarri Eibarren bizi den lizarrarra da. Parkinson gaitza du eta gaixotasuna hobeto eramaten laguntzen dio argazkilaritzan jarduteak. Erretratuak egiten ditu batez ere, eta sarritan bere argazkiak eskaneatu eta ordenagailuan aldatzen ditu.\nEguenean, berriz, poesia eta ikus entzunezkoak uztartzen dituen Arrakalak emanaldia ikusteko aukera izango da 20:00etan. Bihotz Bakartien Klubeko Gotzon Barandiaranen poemekin osatutako saioa izango da, eta animaziozko irudiz lagunduko dituzte poemok, baita musikaz ere.\nDatorren astebururako, bertso saioa iragarri dute batetik. Barikuan 22:30ean izango da. Bestetik, zapatuan, kontzertua eskainiko du 22:30ean Arrasate Musikaleko Big Band-ak.


Laurence Sterne - Wikipedia, entziklopedia askea.\nCoxwold (en) bikario\nClonmel, 1713ko azaroaren 24a\nLondres, 1768ko martxoaren 18a (54 urte)\nidazlea, eleberrigilea, autobiografialaria eta erlijiosoa\nBidaia sentimentala Frantzian eta Italian zehar\n2.1 The Life and Opinions of Tristram Shandy\n2.2 Bidaia sentimentala Frantzian eta Italian zehar\nLaurence Sterne Clonmelen Irlandan,Tipperary izeneko udalerrian jaio zen. Bertan zuen kokalekua bere aitaren erregimentuak (militar ingelesa zen). Aitaren lanbidea zela eta askotan mugitzen ziren bizilekuz, urtebete leku berean eman gabe. Cambridgen hasi zituen ikasketak eta 1737an Arte Ederren ikasketak amaitu zituen. Ikasle gisa arrakasta berezirik izan ez bazuen ere, han ezagutu zuen gero adiskide min izango zuen John Hall-Stevenson, eta han irakurri zituen John Locke, Rabelais eta Montaigne, Sterneren obran eragin handia izango zuten autoreak denak ere.\n1738an apaiz egin zen eliza anglikanoan eta laster Coxwoldeko (Yorkshire) bikario kargua eman zioten eta parrokia horretan egon zen 20 urtez lan egiten. Han ezagutu zuen ondoren bere emazte bihurtuko zen Elizabeth Lummley, eta geroxeago miss Fourmantelle, “Dear Kittiy”, bolada batean bere maitalea izango zena. Orduan idatzi zuen bere lehen nobela, The History of a Good Warm Watchcoat (1759, Beroki on baten historia), hasieran A Political Romance deitua, elizgizonek karguak eta ondasunak bereganatzeko izaten zuten irrika bizia gogor astintzen zuen alegoria satirikoa. Lotsatutako elizgizonek hala eskatuta liburua errea izan zen. Honek bere lanean igo edo hobetzea galerazi zion baina idazterako zuen gaitasuna erakutsi zion.\nBera eta emaztea tuberkulosiak jota zirela, osasuna gutxitzen zihoanez, idazteari eman zion bete-betean bere parrokiak apaiz baten eskuetan utzita. Hala sortu zuen Life and Opinion of Tristan Shandy, Gentleman (1760-1767). Bederatzi liburukitan argitaratutako eleberri bitxi, ausart eta berritzailea, umore handiz idatzia, Locke filosofoaren eragina duena.\n1760an Londresen hartu zuen bolada baterako bizilekua, eta, bere liburuaren arrakastaren ondorioz, harrera ezin hobea egin zioten goi mailako gizartean. 1761ean bizimodu hark osasuna higatu zion azkenik, eta odol jario handi baten ondoren medikuek Frantzian atseden hartzea aholkatu zioten. 1762tik 1764ra Toulousen bizi izan zen, eta 1765ean Frantzian eta Italian zehar bidaiatu zuen. Londresen izan zuen arrakasta berbera izan zuen Frantziako literatura-giroetan, eta Dideroten adiskide egin zen han.\n1766an Elizabeth Draper izeneko emakumea ezagutu zuen. East India Company konpainiako ofizial baten emazte hau guztiz liluragarri suertatu ztzaion Sterneri eta erlazio bat izan zuten. Hiru hilabetetara Eliza Indiara itzuli eta bertan tuberkulosiak jota hil zen. 1768. urtearen hasieran, Sternek bere Bidaia Sentimentala argitaratu zuen Elizari buruzko erreferentzia bitxiak biltzen dituena, eta harremana, nahiz eta platonikoa izan, interes handia piztu zuen. Era berean, Jounarl to Eliza idatzi zuen, zati bat berari bidali zion eta bestea 1894. urtean ezagutu zena, British Museumi eman zitzaionean. Haren omenez idatzi zuen Letters from Yorick to Elize (1775, Yoricken gutunak Elizeri).\nBidaia Sentimentala argitaratu eta hilabetera Sterneren indarrak huts egin zuten eta Old Bond Street kaleko 41ean hil zen 1768an 54 urte zituela. St George'sko elizpean lurperatu zuten, Hanover Plazan.\nEleberriaren eta saiakeraren arteko hibrido baten sortzailetzat jo izan dute aditu askok Laurence Sterne. Javier Cercas idazlearen esanetan Sternek egin zuen ekarpenik handienetakoa Kixotea ingeles literaturara eraldatuta ekartzea izan zen XVIII. m.\nThe Life and Opinions of Tristram ShandyAldatu\nBere nobelarik famatuenetakoan, The Life and Opinions of Tristram Shandy (9 liburukiz osatuta dagoena), narratzaileak digresio eta anekdotekin azaltzen du istorioa. Bertako pertsonaia nagusiak Tristan Shandyren aita (Walter Shandy), ama (izenik agertzen ez dena), osaba Toby, Trim kaboa (Tobyren morroia), Slop doktorea eta Yorick parrokoa dira. Nobelaren argumentu nagusia oso zehatza ez den arren, etxeko giroan gertatzen diren hainbat anekdotari buruzkoa da. Hauekin idazleak gertakizun komikoak kontatzen ditu asmo satiriko argiarekin.\nTristram Shandy argitaratu zenerako, finkatua zegoen nobela ingelesean bai kontakizuna nondik nora eraman, bai intriga nola korapilatu, bai pertsonaien arteko harremanak nola antolatu, bai nolako errealitatezko ukitua eman fikzioari, bai, azkenik, nobelaren unibertso ondo antolatuaren baitan gizakien jokabidea arautuko duten printzipio sendo batzuk nola ezarri. Defoek, Richardsonek eta Fieldingek egina zuten bide hori. Baina Tristram Shandy argitaratzeak nahaspila ekarri zuen bere bidea egina zuen mundu ondo antolatu horretara, liburu horrek ez baitu kontakizun bakarra, kontakizun-multzo bat baizik, amaierarik sumatzen ez zaiona, gainera. Gainerako ezaugarriek ere ez dute zerikusirik garaiko nobela ingelesak zituenekin. Kritika modernoak, berriz, nobela horren aberastasuna goraipatu du, gaur egungo nobelaren aitzindaritzat aitortzeraino. Virginia Woolfen hitzetan "heldutasuna iritsi duen lan baten seinale guztiak ageri ditu. Ezein idazle hasiberri ez zen ausartuko halako lizentziak hartzen gramatika, sintaxi eta zentzuarekin, arauekin eta nobela bat nola idatzi beharko litzatekeen erakusten duen tradizio luze eta zaharrarekin".\nBidaia sentimentala Frantzian eta Italian zeharAldatu\nSterneren beste lanetako bat: Bidaia sentimentala Frantzian eta Italian zehar (1768, A Sentimental Journey Through France and Italy). Liburu komiko motz hori Tristram Shandy nobelarekin alderatuta oso bestelakoa da. Bertan, gertakizun autobiografikoak, asmatuak, eta bidaia literaturazko zatiak nahasten ditu. Liburua Yoricken eta bere zerbitzari La Fleuren bidaiari buruzko kronika da. Baina ohiko bidaia liburua idatzi beharrean, non britainiar sofistikatuak hegoalde dekadentera egindako bidaia zehatz-mehatz kontatuko zen, bide batez britainiarren kulturaren gorentasuna azpimarratuz, Sternek bestelako ikuspuntua erabili zuen. Bere esperientzia propioan oinarrituta, bidaia nobelatu egiten du, kontakizunaren eta irakurlearen artean fikziozko pertsonaia bat tartekatuz. Idazlearen beraren barne-munduaren isla mugikorra dugu: Frantzia eta Italiako lurrak, haiek bisitatzera egindako txangoa aitzakia delarik, neurri haundi batean.\nSermons of Mr. Yorick (1760–1769)\nLetters from Yorick [pseud.] to Eliza (1767)\nBidaia sentimentala Frantzian eta Italian zehar (A Sentimental Journey Through France and Italy, 1768)\nBidaia sentimentala Frantzian eta Italian zehar (A Sentimental Journey Through France and Italy, 1768). Donostia. Elkar, Urrezko biblioteka, 2016. Itzultzailea: Josu Barambones\n↑ Rekondo, Hasier. (2016). «Hitz eta sentimenduen bozkarioa» Deia (Noiz kontsultatua: 2018-11-09).\n↑ Cercas, Javier. (2017). Demagun ehun urte barru. Eizie, 181 or..\n↑ Sterne, Laurence. «Bidaia sentimentala Frantzia eta Italian zehar» www.armiarma.eus (Noiz kontsultatua: 2018-11-09).\n↑ Rojo, Javier. (2016). «Bidaia sentimentala» El Diario Vasco (Noiz kontsultatua: 2018-11-09).\n↑ Juaristi, Felipe. (1999). «Bidaia kronika baino areago» El Diario Vasco (Noiz kontsultatua: 2018-11-09).\nWikimedia Commonsen badira fitxategi gehiago, gai hau dutenak: Laurence Sterne


Irekia Eusko Jaurlaritza - Gobierno Vasco :: Ertzaintzak hiru emakume, etxeetan indarra erabiliz lapurretan ari zen talde kriminal bateko kideak, atxilotu ditu\nErtzaintzak hiru emakume, etxeetan indarra…\n\nErtzaintzak hiru emakume, etxeetan indarra erabiliz lapurretan ari zen talde kriminal bateko kideak, atxilotu ditu Iturria: Irekia\n\nitalo_crota_02.jpg Iturria: Irekia\n\nitalo_crota_01.jpg Iturria: Irekia\nDonostiako Antiguo auzoko bi etxetan lapurreta egin eta berehala atzeman zituzten. Hiru atxilotuak atzo espetxeratu zituzten\nBeste hainbat gauzaren artean, lapurretak egiteko erremintak, bitxiak eta dirutan 27.000 euro atzeman dizkiete\nJoan den ostiralean, apirilaren 9an, Ertzaintzako Gipuzkoako Ikerketa Kriminaleko Zerbitzura (SICTG) atxikitako agenteek hurbileko jarraipena egin zioten Irunen, Santiagoko pasabide inguruan, goizeko lehenengo orduan hauteman zuten auto bati. Aipatutako autoak Schengen seinalamendu bat zuen indarrean, Frantziako agintariek emanda, etxeetan indarra erabiliz egindako lapurretekin zerikusia izan zezakeelakoan. Frantziako matrikula-plakak zituen alokairuko ibilgailu bat zen eta hiru emakume zihoazen bertan.\nUne horretatik aurrera, ertzainek gertutik jarraitu zituzten autoa eta bidaiariak bederatzi orduan, Gipuzkoako hainbat herritatik, besteak beste, Oriotik, Zarauztik, Getariatik, Hondarribitik eta Donostiatik, igaro zirenean. Azken horretan, Gipuzkoako hiriburuan, talde kriminaleko kideek delitu-jarduera egun horretan bertan hasteko hainbat maniobra egin zituzten.\nErtzainek ikusi zuten autoa Donostiako Antiguo auzoan aparkatu ondoren, hiru emakumeak lau higiezin ezberdinetan sartu zirela, kasu batzuetan sarrerako ateak une batez irekita zeudelako bertako bizilagunen bat irten ondoren.\nSusmagarriak presaka irten ziren azken higiezinetik, barruan ordubetez egon ondoren, eta alde egiteko asmoz autoan sartzera zihoazela, agenteek geldiarazi eta atxilotu egin zituzten. Aldez aurretik egiaztatu zuten adierazitako eraikineko laugarren solairuko bi etxetan sartu eta lapurreta egin zutela.\nJarraian, hiru atxilotuak Donostiako Ertzain-etxera eraman zituzten zegozkion eginbideak betetzeko.\nIkertutako datuen arabera, jatorriz Europa ekialdeko herrialdeetako hiru emakume dira, 31 urtetik 39 urtera bitartekoak, Paris inguruan errotutako talde kriminal bateko ustezko kideak. Emakumeek Frantzia hegoaldeko hotel-establezimenduak erabiltzen zituzten operazioetako base moduan, eta aldian behin Iparraldetik mugaren beste aldera pasatzen ziren delituak burutzera.\nBerez, orain atxilotu dituzten emakumeetako bi 2020ko abenduan ere atxilotu zituzten, kasu hartan Bilboko erdigunean, antzeko ezaugarriak zituen Ertzaintzaren operatibo batean.\nPoliziaren esku-hartzeari esker egiaztatu ahal izan da hiru emakumeak direla 2021eko apirilaren 8an, atxilotu zituzten bezperan, Gasteizko bi etxetan indarra erabiliz egindako beste bi lapurretaren ustezko egileak ere.\nSICTGeko agenteek lapurreta egiteko erabilitako hainbat erreminta atzeman dituzte operazioan, besteak beste, giltza ingeles bat, guraizeak, hainbat bihurkin handi eta ateak “irristatze” metodoaren bidez irekitzeko erabilitako plastiko-zatiak, bai eta lapurtutako hainbat bitxi ere, hala nola, zintzilikarioak, eskumuturrekoak, belarritakoak, dominak, gama altuko erlojuak eta dirutan 27.000 bat euro gutun-azal ezberdinetan ezkutatuta.\nHiru emakumeak apirilaren 12an, astelehen goizean, jarri zituzten epailearen eskuetan guardian zegoen Donostiako 3. Instrukzio Epaitegian, eta epaileak hiru atxilotuak behin-behinean espetxeratzeko agindua eman zuen.\nrecursos_italo_crota_erreku... 100 MB\nitalo_crota_02.jpg 500 KB (jpg)\nitalo_crota_01.jpg 300 KB (jpg)\nIgorren atxilotu dute enpresa batean lapurreta egin nahian ari zela


AIETE IKASTETXEA LH5: marzo 2018\nOstiralean bukatuzen eskola Nahia eta nik joan giñen iru damatxoplaza ra eta Nahia ren aita ekarri zuen merienda guretzat. Eta zegoen oso ona eta gero etxadira joan giñen erostera diperrak eta gero Nahiaren etxera jolastera gero nire ama etorri zen. Eta gero pagotxara eta Ana Aihnoa etorri ziren eta gero etxera.\nPublicado por aietealdizkARI en 15:47 No hay comentarios:\nSarkofagoa bukatzen ari gara\nOstegunean batzuk bukatu dute sarkofagoa. Eta batzuk arteko obra bat egin dute. Eta mutilak sartu giñen nezkaren komunean garbitzekko pintzelak.\negileak: Sarah eta Nahia\nPublicado por aietealdizkARI en 10:26 No hay comentarios:\nEskola bidea da guraso batzuk ekartzen digutela oinez. Txartel batzuk dauzkagu zulatzeko oinez joaten bagara.\nPublicado por aietealdizkARI en 10:24 No hay comentarios:\nazteazkenean unairen urtebetetzea izan ziren. Eta bizkotxo bat jan genuen eta oso gosua zegoen. Eta unairen gana jeitxi giñen eskerrikasko esatea.\nEGILEAK: MARIA ETA ENARA❤❤❤❤❤❤\nBMRA JOAN GARA\nAtzo Bmra palomitak erostera joan ginen . Eta bidean jende guztiari "kaixo" esan genien eta beraiek\nerantzun egiten gintuzten. Oso guay izan zen, eta gero eskolara bueltan ere oso ondo pasa genuen.\nPublicado por AIETE IKASTETXEA BIGARREN ZIKLOA en 9:59 No hay comentarios:\nOsteguneaan , plastikan Joane zakarrontzian erori zen, eta argazki bat atera genion. Ondoren ni sartu nintzen eta gero Nahia eta ibiltzen hasi zen!!!!!!!😂😂😂\negileak:Ana eta Joane\nPublicado por AIETE IKASTETXEA BIGARREN ZIKLOA en 9:49 No hay comentarios:\nOstiralean pelikula batekin palomitak jango ditugu. Ez dakigu zein pelikula ikusiko dugun. Nik uste dut ikusiko dugula Zipi eta Zape. Kutxa bat daukagu, retoz beteta, eta hor mezuak ditugu. Retoak hartzen ditunean oso pozik gaude.\nPublicado por aietealdizkARI en 9:48 No hay comentarios:\nIngelesean Egiptoko maketa bat prestatu genuen eta ola egin genen: Lehenengo egin genuen base bat kartoizkoa. Bigarren egunkaria jarri genion. Hirugarren hondarra margotu genun horiz eta Nilo urdinez. laugarren egin genituen bidetxoak hondar beltz batekin. Bosgarren piramideak eta esfingea margotu genun. Seigarren piramideak eta esfingea itxatxi genituen basean. Zazpigarren Keops goiko partea urrezkoa denez egin genuen urrezkoa pertsonak ere egin genituen eta barkuak. Zortzigarren blutarekin itxatxi genituen basean eta bukatu genuen. Gero aurkezpen bat egingo dugu ingelesez.\nPublicado por aietealdizkARI en 9:41 No hay comentarios:\nPublicado por AIETE IKASTETXEA BIGARREN ZIKLOA en 13:50 No hay comentarios:\nm, dc, cm, mm ZER DA HAU! AUSARTZEN ZARA HONETARA JOLASTEN_\nPublicado por AIETE IKASTETXEA BIGARREN ZIKLOA en 13:32 No hay comentarios:\nJonen etxekolanak: orduak: Orduak ondo ikasteko ariketa hauek egin: :\nPublicado por AIETE IKASTETXEA BIGARREN ZIKLOA en 10:08 No hay comentarios:\nJonen etxekolanak: ORDUAK IKASTEKO ARIKETAK: Orduak landu ariketa hauekin: :\nPublicado por AIETE IKASTETXEA BIGARREN ZIKLOA en 10:05 No hay comentarios:\nOstiralean,(martxoak 2).Nahiaren urtebetetzea zen,eta inori ez zitzaion ahaztu zoriontzea. Primeran pasa genuen.\nPublicado por aietealdizkARI en 19:41 No hay comentarios:\nAtzo, ingelesean, Sara irakaslea bere unibertsitateko ikasleekin etorri zen.(bera ere ikaslea da)Eta beste irakasle batzuekin klase bat eman ziguten.....\nBi pintxo egin genituen!!!!!!!!!!!!!!!!!!!!!!!!!!!!!!!!!!!!!!!!!!!\nPublicado por aietealdizkARI en 16:28 No hay comentarios:\nGaur hasiko gara probekin. Proba bat da (canta en la ducha)eta uste dut oso ondo pasatuko dugula😁\nBihar greba eguna da. Ikasle batzuk pozik daude, eta beste batzuk triste, adibidez, ni triste nago baina aldi berean pozik gaur Jakara noalako.Baina bueno, horrek ez du esan nahi ez nagoela triste.😐😒😓😔😢😐😒😠 😸😹😺 EGILEA:Joane\nPublicado por aietealdizkARI en 10:20 No hay comentarios:\nIzena jeroglifikoekin egiteko!\nHau da musika gelan sortutako jeroglifikoaren emaitza. Gogoratu "z" ez dela agertzen eta letra batzuk marrazki bera dutela beraz logika erabili.\nKHALED - "CÉST LA VIE" ABESTIA\nBadakit iada ardatz kronologikoa* egin dugula baina, oraindik erdiaroa, errenazimendua, ilargia sortu zenean, lurra sortu zenean....Eta beste gauza batzuk falta zaizkigu; horregatik,gaur bukatu dugu guztiz.😁😂😃😄😅😆😇😈😉😊😋😌😍😎😐😏😒😓😔😖😘😚😜😝😞😠😡😢😣😤😥😨😩😪😫😭😰😱😲😳😵😶😷\n*Ardatz kronologikoan, historiako gauza denak daude ordenean.\nPublicado por aietealdizkARI en 12:24 No hay comentarios:\nAtzo Dylan, Irati Heredia, Haizea eta Irati Eskandell bilera bat izan zuten. Hitzegin zuten buzoian utzitako iradokizunei buruz eta apuntatu zuten paper batean ze iradokizunak zeuden. Iradokizun bat etxeko zapatilak ekartzea zen. Etxetik motxilan boltsa batean sartu eta gero klasean jarri zapatilak. Gero kalera ateratzeko kaleko zapatilak jarri.\nGelan puzle berezi bat daukagu. Eta puzleak imana dauka. mapa mundi pareta batean zintzilika dago. puzle mapamundi honekin kontinenteak eta herrialdeak ikasteko dira. kontinente hauek dira:\nEuropa, Afrika, Asia, Ozeani eta Amerika\nEgileak: ekain eta omar:❤💚🔯☆⭐😐😐😐≋≋≋\nPublicado por aietealdizkARI en 16:12 No hay comentarios:\nAintzinako egiptoko jainkoak\nAintzinako Egiptoko gizartea politeista zen, hau da, jainko asko askotan sinisten zuten: adibidez Osiris, Seth, Amon, Ra, Anubis, Thot, Horusa ete askoz gehiago. Baina neri geien gustatzen zaizkidanak. Ra eta Osiris dira. Ra eguzkiaren jainkoa da eta Osiris hilden erreinua zuzentzen zuen.\nPublicado por aietealdizkARI en 16:11 No hay comentarios:\nAtzo , ingelesean, Sara bere lagunekin unibertxitatekoak irakasle batzuekin pintxobatxuk egin ditugu!!!!!!!!!!!!!!!!!!!!!!!!!!Eta nireatxokolatea, ogia , letxuga , tomatea, ingeleses surimi da, olioa eta sal. Mariarena ,tostada, tomatea ,letxuga, azeitunak aguakatea\nEGILEAK:ANA R😁J😁 ETA MARIA ARANGUREN\nMAPA KONTZEpTUALA IKASTEN\nEskolan mapa bat dakagu. Eta ikasten gaude. Egiptoko eraikinak, tenploak, gizartea Nilo ibaia hezkuntza jainkoak kokapena eta gauza asko daude.\nHor bi papiro ere dauzkagu. Papiroak Ainhoak ekarri zituen. Bere izebarenak dira. Gelan momia bat daukagu. Guk egin dugu. Sarkofago bat egin dugu. Oso polita geratzen ari dira.\nPublicado por aietealdizkARI en 15:56 1 comentario:\nMAPA KONTZEPTUAL BERRIA!!!!!!!!!!!\nOlatzek jarri zerbait berria jarri zuen mapa kontzeptualean eta gaur mapa kontzeptualari buruz hitz egin dugu.\nPublicado por aietealdizkARI en 15:54 No hay comentarios:\nOlatzek,gelara kaxa bat ekarri du.👧Nik erronken kaxa deitzen dut.👄Eta orain kontatuko dizuet zertarako balio duen kaxa orrek.👏Kaxa orren barruan,papeltxoak daude eta papaltxoetan erronkak daude idatzita.😋30 Papeltxo daude.💬Eta oberena oraindik ez duzute irakurri......Olatzek erronka prestatu digu!!!!!!!!!!!!\nPublicado por aietealdizkARI en 15:41 No hay comentarios:\nAstelehenean inglesean piramideaden oinarria egin genuen. Gaur lurra eta Nilo margotzen bukatu dugu.\nOinarria egiteko lehenego ura eta kola nastu ditugu. Gero kartoi bat hartu egunkaria zatiak egin genituen.\nEGILEAK: Oinatz eta enara\nPublicado por aietealdizkARI en 15:38 No hay comentarios:\nAtzo geuden itzegiten futbolarekin arazoak konpontzeko eta Sarahk esan zuen: L.H.5-6 E esan zuten Sarahk ezin zuela jolastu eta berak jolastu nahi zuen eta ez zioten uzten. Orduan Olatzek esan zuen: Berriro gertatzen baldin ba da izango dela mutilek ez dutela jolastuko eta neskek bai. Ori esan zuen mutilek nesken berdina sentitzeko.\nPublicado por aietealdizkARI en 12:33 No hay comentarios:\nMartxoak 13 matematitako azterketa daukagu. Azterketan neurriak eta eregela\negongo da. Pausu bat 1m da.\nBihar emakumearen eguna da. Eta goizean ez daukagu eskola baina arratsaldean bai, baina onena da arratsaldean plastika\nMARTXOAK 8 - KARAOKEA\nOlatzek ekarri zituen argazki batzuk Egipton egon zenean eta gaur erakutxiko dizkigu. Oso politak dira eta apalean gordetak ditu.\nPublicado por aietealdizkARI en 10:27 No hay comentarios:\nGaur Edurnerekin aditzak ikasi ditut, orainaldian eta lehenaldia. 👯\nGero nire eskolako pantaila berriarekin jolastu gara.💖\nPublicado por aietealdizkARI en 12:20 1 comentario:\nNahiz eta lehenengo mailan ikasi kontinenteak,batzuk oraindik ez dituzte ondo ikasi.😔(Ez ditut izenak esango,errespetu falta txiki bat delako).❤Niretzat, kontinenteak birpasatzea aspergarria da,baina bueno, errepasu txiki batek ez du minik egiten.✌💖💖💖💖💖💖💖👯💕💔💓💗💘💙💚💛💜💝💞💟\nPublicado por aietealdizkARI en 11:45 1 comentario:\nGaur txisteak kontatzen egon gara, eta txiste batzuk hauek dira: Andereñoak esaten dio Jaimitori:\nJaimito biarko lau edo hiru abesti abestu behar dituzu. Gaimito joaten da etxera eta esaten dio bere amari: Ama biar abestu behar ditut lau edo hiru abesti eskolan abestuko didazu bat mesedez, no me da la gana. Joatenda bere aitaren gana eta esaten dio: Aita biar abestu behar ditut lau edo hiru abesti eskolan abestuko didazu bat mesedez, superman txorixo campan. Joaten da bere amonaren gana eta esaten dio. Amona biar abestu behar ditut lau edo hiru abesti eskolan abestuko didazu bat mesedez, en la granja de pepito ia ia oo. Joaten da bere aitonaren gana eta esaten dio: Aitona biar abestu behar ditut lau edo hiru abesti eskolan abesten didazu bat mesedez, ese viejo con bigotes.\nEskolara joaten da eta esaten dio andereñoak: Abestu lau edo hiru abesti Gaimito no me da la gana zein pentsatzen duzu zarela zu superman txorixo campan non bizi zarela uste duzu en la granja de pepito ia ia oo zuzendariaren gana ese viejo con bigotes\nPublicado por aietealdizkARI en 11:45 No hay comentarios:\nAsteartean Arrditurrira joan ginen. Lehenengo meategira joan ginen. Sarah, Maria eta ni beldurra genuen. Eskaileretan eroriko zinela zirudien baina ez zinen erortzen. Altabozak zeuden eta entzuten zen lanean ariko balira bezala, baina gezurra zen. Atera ginenean beldurra joan zitzaigun eta Olatz hasi zen: Eske ura beldurra ematen dit!!! Eske eskaileretan beladurra ematen dit jeistea!!! Eta gero barrez hasi ginan lauak. Gero bi bideo ikusi genituen, eta azkenean hamaiketakoa jatera!!!\nPublicado por aietealdizkARI en 12:20 No hay comentarios:\nAtzo, elur pila bat egin zuen. Bakarrik 7 urtetik bein,egiten du elurra. Elurra egin zuenez, ez zen eskola egon. Eta jendea, parkean geratu zen jolasten. Elurrezko panpin bat egin genuen, eta, trineoarekin bota ginen (eta trineo gabe).\nEGILEAK: ANA R😉J😉 ETA J😉ANE ARITZETA💖💖💖💖💖💖💖💖💕💕💕💕💕💕💕💕\nPublicado por aietealdizkARI en 12:19 No hay comentarios:\nm, dc, cm, mm ZER DA HAU! AUSARTZEN ZARA HONETARA ...


EGA 2012ko lehenengo deialdia - Euskadi.eus\nEGA lortzeko azterketak. 2012ko lehenengo deialdia\nEuskarazko C1 gaitasun-maila egiaztatu.\nUrte barruan 17 urte edo gehiago betetzen duten herritarrei.\nAgindua, 2011ko azaroaren 18koa, 2012 urteko Euskararen Gaitasun Agiriaren (EGAren) azterketa-eredua finkatzen duena.\nAgindua, 1982/9/20koa, euskararen gaitasun-agiria arauzkotuz.\nAgindua, 1987/01/23koa, Euskararen Gaitasun Agiriari (EGA) dagozkion ekintzak zenbait puntutan arautuz.\n263/1998 Dekretua, urriaren 6koa, EGAren eta irakaspostuetarako Hizkuntza Eskakizunen baliokidetzak finkatu, eguneratu eta berresten dituena.\nEuskara Zerbitzua (Lakua):E-mail: huisega@ej-gv.es\nArabako Euskara AtalaTef: 945-017251Fax: 945-017201Bizkaiko Euskara AtalaTef: 94-4031180Fax: 94-4031093Gipuzkoako Euskara AtalaTef: 943-022873Fax: 943-02285\nMatrikula-fitxa on line beteta\n18 euro deialdiko\nSalbuespenak eta hobariak.a) Espetxeetan dauden pertsonek, kategoria bereziko familia ugarietako kide diren ikasleek, eta terrorismoaren biktimei laguntza integrala emateko sistema garatzen duen azaroaren 9ko 290/2010 Dekretuaren 26. artikuluan aurreikusitako egoeretan dauden pertsonek, kuota guztia salbuetsita izango dute.\n2012/01/09 - 2012/01/23\nEGAko Azterketa Batzorde Ofiziala\n2012ko ekainaren 22a\nAdministrazioarekiko auzi-errekurtsoaGorako errekurtsoa\nMatrikula-orri normalizatua www.hezkuntza.ejgv.euskadi.net/euskara webgunean betetzekoa\nProzesuaren jarraipena: deialdia, matrikulazioa, onartuak, emaitzak, etabar.


ACM Josta Leku\nHarreraHerriko EtxeaHerriko kontseiluaBatzordeak Herriko aldizkariaHerriko zerbitzuakAdministrazioko urratsakMerkatu publikoakObrakHazparne EzagutuHistoria Kultur OndareaKokapen geografikoaTurismoaGarraioakEguneroko biziaGizarte EkintzaUra eta ursanoketa Haurtzaroa / GaztaroaZerbitzu Publikoen EtxeaHirigintza / T.H.P.Kultura, aisialdiak eta KirolakElkarteen aurkitegia ZinemaHerri ekipamenduakEkitaldien inprimakiakPierre Espil MediatekaIbilaldiak Ursuïa mendianErakusketa gelakKirola eta elbarritasunaEkonomiaLaborantza eta Oihana Liburuxka AbilaTaloaren anaidiaEnpresa mintegiaAktibitate eremuak Loturak\tGizarte EkintzaUra eta ursanoketa Haurtzaroa / GaztaroaAisialdi zentroaIkastetxeakJean Verdun eskolaldi inguruko Lehen haurtzaroaGazteen Informazio Gunea Zerbitzu Publikoen EtxeaHirigintza / T.H.P.\tHarremanak\n(Kideen zerrenda eta helbide eta telefonoak ukaiteko)\nHaurra bere ama hizkuntzan loratzen ahal da, elkarteak etxeko haurtzain euskaldun eta/edo elebidunak baititu.\nEtxean eginak diren aktibitate eta jokoez gain, haur eta etxeko haurtzainen arteko elkarretaratzeak antolatuak dira. Harreman hauek eta ateraldi eta ikusgarriek, RAFAMen bidez, ttipiei bizi kolektiboan lehen urratsak emaiten laguntzen dute.\nEtxeko haurtzaina gurasoek hautatzen dute.\nGurasoek Pajemploi laguntza eta zerga murrizteak ukaiten ahal dituzte.\tHerriko Harrera anitza Herriko Harrera anitza21 Dibildos karrika64240 HazparneTel : 05.59.70.26.88Faxa : 05.59.70.26.89\n17 haur ukaiten ahal dituen egitura ttipia izanki, 3 eta 4 urteko haurreri familia giro batean elgarrekilan bizitzeko ahalmena emaiten du.\nHaur ttipien inguruan aditua den taldeak haurraren eguneroko erritmoaren beharreri ihardesten du.\n• Zaindariak erizain haur-hezle 1 haurñoen hezitzaile 1 2 haur-hezle laguntzaile 2 CAP petite enface agente Garbitzaile 1\nHitzordu baten bidez edo han berean Anne-Marie BELLAN Zuzendariarekin.\n• Idekitze orenak\nAstelehenetik ortziralerat 7:30tik 18:30 arte\nP 3 hilabetetatik 4 urteren arteko haurrendako.Oren 1eko, 2 oreneko... edo egun osoko aldizkako harrera.Haurrak jostatzen ahal dira, jaten eta lo egiten ahal dute.Eskolarat sartzea errexten duen bizi kolektiboaren ikasketa.\nTindua, moldaketa, makillatzea, sukaldaritza, gatz orea…Ipuinak, irakurketa, musika…Ingurumenaren ezagutza egitea.2 urteko haurrendako ateraldi eta ibilaldiak.\nAstelehenetik ortziralerat 7:30tik 18:30 arte\tJOSTA LEKU aisialdi zentroa\t"Josta Leku" aisialdi zentroa HAZPARNEko herriak antolatzen du, eta bere helburua 3 eta 15 urte arteko haurrei harrera eta deskubritze leku baten eskaintzea da asteazken arratsaldetan eta bakantza guziz salbu Eguberriz.\nHaurrak Jean Verdun ikastetxeko geletan errezibituak dira, gela berezi batzuetan, zentroaren harrerarendako antolatuak direnak.\nTaldeka banatuak dira, adinka eta egin nahi dituzten aktibitateen arabera.\nIzen-emaite txostenaren deskargatzeko aukera duzue, ondotik gaztaro zerbitzuari emaiteko, Elgar ZPEra, Gaskoina karrikako 11an dena.\nOraindik goiti, Hazparneko Herriko Etxeko webgunean, atsemanen duzue "espace familles" atzipen bat. Erreserbatzen ahal duzue zuen haurrei tokiak. Erabilpen gida\nZentroko zenbakia : 05.59.70.14.82 (asteazkenetan eta bakantzetan baizik)\tGazteen Informazio Gunea\tGazteen Informazio Guneak gazteak interesatzen dituzten gai guzien inguruko informazio argia, erabilgarria, osoa eta eguneratua gazteen eskuragarri uzten du.\nGIG batek , interneterat sarrera libroa urririk eskainiz, irakaskuntzaren, kirolaren, formakuntzen, labideen, jendartearen, bizi praktikoaren, bakantzen, atzerriaren, enpleguen inguruko dokumentazioa emaiten du.\nHorrez gain proposatu zerbitzuak :\n- CV baten eta motibazio gutun baten egiteko laguntza- banako batetik besterako Iragarkien pausatzea , administrazioko konkurtso batzuena- GIDZ-eko kartarendako inprimakia (ikasleak)- Haurtzainen fitxategia tokian berean kontsultagarri.\n- Xehetasunak/ Izen-emaiteak aisialdi zentroarentzat.\n• Idekitze orenak Asteartetik ortziralerat 9 :00etatik 12 :30 arte eta 13 :30etatik 17 :30ak arte. • Helbidea GazteenInformazio Gunea « Elgar » Zerbitzu Publikoen Etxea 11 Gaskoina karrika 64240 Hazparne Tel : 05.59.29.58.33 Faxa : 05.59.29.11.23 Web helbidea :\nhelbidera.Hazparneko gazteriari buruzko berri guziak errezebituko dituzu.\t"Josta Leku" eskola ondoko prezioak\tJEAN VERDUN eskolaz kanpoko harrera goiz eta arratseko haurtzaindegia\nGoizetako kontratua ≤ 10j\nArratsetako kontratua ≤ 10j\n*Urririk ama eskolako haurrentzat goizetan\nHaurtzaindegia eskola egun guziz idekia da 7:30tik 8:20 arte, 11:30tik 13:20 arte eta 16:30tik 18:30 arte : - Ama eskolako haurrak eskolan berean errezibituak dira, goiz eta arratsetan, aisialdien harrerarentzat antolatua den gela batean. - Lehen mailako haurrak, aisialdien harrera gelan errezibituak dira, lehen mailari dedikatuak diren geletan.\nGaztaro zerbitzuko langileek haurrak egunean zehar denboraldi ezberdinetan errezibitzen dituzte. Harrera denboren antolaketak lehentasunez haurren beharrak kontutan hartzen ditu.\nTalde pedagogikoak aisialdi animazioak, eta eskulan, kirol eta kultur tailerrak proposatzen ditu.\nHaurrei askari bat zerbitzatua zaie 16:30tan. Eskolako garraioak erabiltzen dituzten haurrak, bakotxak beren harrera guneetan errezibituak izanen dira, eskola ideki arte 8:20tan, eta haien autobusa arte segituak 16:30tan (Prezioa : Urririk).\nEstudio zaindua egunero ibiltzen da 16:30tik 17:30 arte lehen mailako haurrendako (Prezioa : Urririk). Erakasleek zaintzen dituzte, eta gurasoek 17:30 berreskuratzen ahal ez dituzten haurren izenak eskolaz kanpoko harreran eman behar dira. eskola ideki arte 8:20tan, eta haien autobusa arte segituak 16:30tan (Prezioa : Urririk).\nEskolako jan denborak\nHazparnetik kanpoko familientzat, prezio bakar bat : 7 maila.\nAltxor Publikoak presentzia egunak kondatzen dituen faktura bat emanen dautzue hilabetero.\tArtikulu gehiago...\nJean Verdun eskolako menuak\nEskolaldi inguruko jarduera berriak\nJean Verdun ikastetxeko eskolaldi inguruko zerbitzuak\nHARRERA WEB MAPA GUREKIN HARREMANETAN SARTZEKO ERABILERREXTASUNA LEGE OHARRAK


Indarkeria matxistari aurre egiteko estrategiak landu dituzte Berdintasun Topaketan - Aiara - Aiaraldea.eus\nIndarkeria matxistari aurre egiteko estrategiak landu dituzte Berdintasun Topaketan\nMiren Urresti 2018-11-17 17:41\nGaur goizean egin da Aiarako Berdintasun Topaketa, Arespalditzan. Egitarau oparoaz gozatzeko aukera izan dute parte hartzaileek. Josebe Iturrioz ekintzaileak hitzaldia eskaini du eta antzerki emanaldia taularatu dute Artziniegako Hiriska emakume elkarteko kideek, besteak beste.\nIndarkeria matxistaren aurka borrokatzeko estrategiak garatzea izan da topaketaren helburua. Eztabaidaguneak atondu dituzte horretarako. Antolatzaileek oso positiboki baloratu dute egondako parte hartzea. “Ekarpen pilo jaso dugu indarkeria matxistari aurre egiteko protokoloan eta planean jasotzeko”. Azaldu dutenez, 70 emakume inguru bertaratu dira topaketara.\n“Klownklusioen” ostean bazkaria egin dute eta karaoke feministarekin eman diote amaiera ekintza-sortari.


Eskuetan du txapela Frantziak Italia espero bezain erraz menderatu ostean - GARA\nEskuetan du txapela Frantziak Italia espero bezain erraz menderatu ostean\nFrantziak Sei Nazioak irabazteko urrats garrantzitsua eman zuen atzo Italia 46-20 menderatuta. Horrenbestez, garaipena lortzea bere esku du orain, Ingalaterrak ez baitzuen irabazterik izan herenegun. Garaipena lortu zuen Irlandak, aldiz, aukera gutxi batzuk baditu oraindik. Azken jardunaldia datorren asteburuan jokatuko da, eta etxean arituko da Frantzia Ingalaterraren aurka; garaipena nahikoa du txapela eskuratzeko.\nFrantziaren eta Italiaren artean alde handia dago, eta atzokoan oso azkar ikusi zen hori, azkar aurreratu baitziren markagailuan etxekoak, eta oso eroso, agian erosoegi, aritu baitziren. Azkenerako jokoa lasaitu ere egin zuten, aurkaria zapaltzea ez baita polita izaten, eta horixe izan baitzen atzo gertatu zena.\nBigarren zatiko hamabigarren minuturako 46-6ko emaitza erakusten zuen markagailuak, eta hortik aurrera etxeko taldeak jokoa erabat lasaitu zuen. Hala, datorren asterako probak egiteko ere erabili zuen neurketa, ordurako dena erabakita baitzegoen. Hain zuzen ere, horixe baliatu zuen talde italiarrak markagailua apur bat itxuratzeko.\nSei Nazioak irabazteaz gain, Grand Slama ere lor dezake Frantziak. Grand Slama partida guztiak irabazten dituen taldeak lortzen du, eta frantziarrei azken partidan garaipena lortzea besterik ez zaie geratzen. Atzoko partidan, euskal taldeetako hiru jokalari aritu ziren. Imanol Harinordokik partida osoa jokatu zuen Frantziarekin, eta Yachvili bigarren zatian zelairatu zen. Bi jokalari horiek Biarritzekoak dira. Avirongo Peruginik partida osoa jokatu zuen Italiarekin.


Aizarna.com :: Segalariak Aizarnan (2011)\nSegalariak Aizarnan (2011)\nBeste urteetan bezala, aurten ere Aizarnan ospatu da Euskal Herriko sega txapelketako kanporaketa. Aranburuko zelaian antolatu dute lehiaketa hau eta ekintza honetarako zelaia ezezik, aparkaleku eta inguruak ere egoki prestatuta ikusi genituen proba honetarako. Lekuak ere laguntzen du, baina meritua antolatzaileei eman beharra dago.\nJende kopuru polita hurbildu zen lehiaketa hau ikustera. Egia esan eguraldiak ere asko lagundu zuen honetan, haize eta euri zaparradak badira lagun, zailagoa da mendiko proba hauetara jendea hurbiltzea, kirol honen oso zalea ez bazara behintzat.\nGarai bateko mozketa desegokiak ez dute lekurik gaur egun, askoz leunago ebakita ikusten dira orain zelaiak. Hau epaileak zigorra ezartzen dielako da eta hala behar du gainera, bestela segalariak ebakitzen ez zituzten multzoak, biltzaileak eskuarearekin eteten saiatzen ziren eta behiak larrean ibilita bezala uzten zuten zelaia.\nLehiaketa honetan zortzi kirolarik hartu zuten parte eta lau hautatzen ziren finalerako. Lortzen zituzten emaitzen arabera, jakina. Lehenengo sailkatu ziren lauren artean ez zen ikusi kiloetan alde handirik. Egia esan ordu erdi bateko lanean zaila da bai alde handia ateratzea, daukaten sasoia ikusita.\nFinalerako txartela lortu zuten kirolariak hauek dira:\nLizaso, J.J............... 1174,5 kilo\nAlkorta, Mikel............ 1119,5 kilo\nArteaga, Arkaitz......... 1106 kilo\nKanflanka, Jon............ 1079 kilo\nTelebistako kamara ugari ikusi genituen proba osoko irudiak hartzen, kableak alde batera eta bestera mugituaz. Hurrengo egunean igorri zuten lehiaketa telebistan eta esan behar Aizarnako irudi politak ikusten zirela bertan.\nTelebistako profesionalen mailarekin ez, baina nik ere hartu nituen irudi batzuk, eta muntaia txiki bat egin ere bai beraiekin Sakabi eta Egañazpi Aizarnarraren musikaz lagunduta. Hemen dira nahi dituenak ikusi.


Okhrana (errusieraz Охранное отделение, Okhranoje otdelenie, "Segurtasun Saila") tsarren garaiaren amaiera aldeko Errusiako polizia sekretuaren zerbitzua izan zen. Okhrana Herrizaingo Ministerioaren (MVD) barnean zegoen, Gendarmeen Zerbitzu Bereziak lagundurik. Euren xede nagusia, familia inperialaren segurtasuna bermatzea zen. Nazioaren orduko baldintzak ikusirik, ez da harritzekoa bere akzio gehienak, iraultza ekintzen errepresioan oinarritzea, Romanov dinastiarekin amaitu nahi zuten talde anarkista eta sozialistenak, bereziki.\nOkhrana (errusieraz Охранное отделение, Okhranoje otdelenie, "Segurtasun Saila") tsarren garaiaren amaiera aldeko Errusiako polizia sekretuaren zerbitzua izan zen. Okhrana Herrizaingo Ministerioaren (MVD) barnean zegoen, Gendarmeen Zerbitzu Bereziak lagundurik. Euren xede nagusia, familia inperialaren segurtasuna bermatzea zen. Nazioaren orduko baldintzak ikusirik, ez da harritzekoa bere akzio gehienak, iraultza ekintzen errepresioan oinarritzea, Romanov dinastiarekin amaitu nahi zuten talde anarkista eta sozialistenak, bereziki. Iraultza talde gehienek Errusiatik kanpo egoitzak zituztenez, Okhranak Europa osoan zehar zituen agenteak, Parisen bereziki, non, Piotr Ratxkovski nabarmenduta egon zen (1884-1902). Hauetariko askok, sator edo agente zirikatzaile bezala lan egiten zuten iraultza taldeetan, honela, bulego zentrala, aktibitate planei buruz informatua edukiz, eta gerlariak, hauentzako emaitza onik ez zuten akzioak egitera bultzatuz. Agente nabarmenen artean, Jacob Zhitomirski egon zen, nor, Leninen laguntzaile mina izan zen, baita Jevno Azef, Dimitri Bogrov, eta Gapon Aita. Azken hau, 1905eko Igande Odoltsuan Guardi Inperialak hil zituen langileen mugialdi baketsuaren buru izan zen. Gainera, Okhranak, langileen mugialdiak konprometitzen saiatu zen, poliziak kontrolatutako sindikatu sortuz. Hau, zubatovshtxina bezala ezagutua izan zen. Zerbitzu honen beste betebehar batzuk, Siongo Jakintsuen Protokoloko juduen aurkako propaganda eta Beilis kasua dira. Okhranaren ohiko prozedura, botere judizialari presoak ematea zen, legeak zioen bezala prozesatzeko, ondoren, hil zigorra jaso zezaten, edo, bestela, Siberiako ipar-ekialdera bidaliak izateko, bertako katorga edo lan zelaietan lan egiteko. Baina, baldintza oso berezietan, agenteek bazuten presoak torturatzeko, baita hil zigor sumarioak egiteko ere, honetarako beharrik balego. Azken hauek egin izanak, oso ospe txarra eman zion erakundeari, Alemaniako nazien Gestapok bakarrik berdindu zuena. (eu)\nOkhrana (errusieraz Охранное отделение, Okhranoje otdelenie, "Segurtasun Saila") tsarren garaiaren amaiera aldeko Errusiako polizia sekretuaren zerbitzua izan zen. Okhrana Herrizaingo Ministerioaren (MVD) barnean zegoen, Gendarmeen Zerbitzu Bereziak lagundurik. Euren xede nagusia, familia inperialaren segurtasuna bermatzea zen. Nazioaren orduko baldintzak ikusirik, ez da harritzekoa bere akzio gehienak, iraultza ekintzen errepresioan oinarritzea, Romanov dinastiarekin amaitu nahi zuten talde anarkista eta sozialistenak, bereziki. (eu)


Euskal Autonomia Erkidegoko herri batzuetan Gol TV, Energy eta Boing ez ikusteari buruzko informazio oharra | Itelazpi\nEuskal Autonomia Erkidegoko herri…\nEuskal Autonomia Erkidegoko herri batzuetan Gol TV, Energy eta Boing ez ikusteari buruzko informazio oharra\n2015.eko otsailak 9\nItelazpitik jakinarazi nahi dugu Gol TV, Energy eta Boing programak estatu mailako irratidifusore pribatuei dagozkiela, eta horiek bere jarduera eremuko biztanleriaren %96ri estaldura emateko legezko betebeharra dutela. Beraz, Euskal Autonomia Erkidegoko botere publikoek ez dute legezko inolako betebeharrik horien difusioari dagokionez.\nDibidendu digitala esaten zaionaren esparruan, Gobernu Zentrala eta Industria, Energia eta Turismo Ministerioak horri buruz landu duten araudia aplikatuta, programa horiek MPE4 eta MPE5 kanal multiple sortu berrien barruan kokatu dira, eta horiek osatzeko zain daude, Aipatu Ministerioak egin behar dituen lizitazio prozesuen baitan.\nLizitazioen ondorioz aipatu kanal horiek guztiz okupatzen direnean eta beren estaldurak Euskadin zein eremu geografiko eta biztanleria hartzen duen jakiten denean, Eusko Jaurlaritzak, hala badagokio, erabakiko du estaldura horren hedapenari buruz eta ITELAZPI, SAri agindua emateari buruz. Bien bitartean, ITELAZPI, SAk lehenagotik dauden kanalen dibidendua (kanalen migrazioa) baino ez du gauzatuko.


Aparkaleku falta, argiteria eta irisgarritasuna dira herritarrek identifikatutako arazo nagusiak, udalak eginiko ikerketa baten arabera - Laudio - Aiaraldea.eus\nAparkaleku falta, argiteria eta irisgarritasuna dira herritarrek identifikatutako arazo nagusiak, udalak eginiko ikerketa baten arabera\nTxabi Alvarado Bañares 2020-06-22 22:14\n317 erantzun jaso ditu guztira auzoetako beharrak identifikatzeko eginiko inkestak.\nHarrera ona izan du Laudioko Udalak auzoei begira eginiko lehen parte-hartze prozesuak. Galdetegi bat zabaldu zuen tokiko erakundeak urte hasieran bizilagunen artean, auzo bakoitzeko beharrak identifikatzeko. Udal gobernuak positiboki baloratu du ekimenak izandako harrera, 317 erantzun lortu baitituzte guztira, eta horietatik 303 baliozkoak izan dira. Erantzun duten gehienak (%58,2) emakumeak dira.\n“Lortutako emaitza oso interesgarria da da, populazioaren lagin esanguratsu bat barnebiltzen baitu”, nabarmendu du Ander Larrinaga zinegotziak, “lortutako emaitzekin %95eko konfiantza-mailarako %5,58ko errore-marjina dago”.\nHerritarrek 10etik 6,57ko puntuazioa eman diote bataz beste udalerriko bizi-kalitateari. Hala ere, gehien errepikatu den puntuazioa 8koa izan da, Larrinagak nabarmendu duenez.\nHainbat alor puntuatzea eskatzen zien inkestak herritarrei. Aparkatzeko erraztasuna eta kultura eta aisialdi espazioen eskaintza dira txarren baloratu diren alorrak, 3,97 eta 3,74ko puntuazioekin, hurrenez hurren. Oinezkoen mugikortasuna, aldiz, hobekien puntuatutako alorra izan da, 6,37ko bataz-bestekoarekin.\nHala ere, gauza bat kontuan izan behar da, Larrinagaren hitzetan: “txarren puntuatutako alorrek ez dute beti bat egiten herritarren kezka nagusiak diren horiekin. Kultura eta aisialdi espazioen eskaintzak, adibidez, puntuazio baxua du, baina ez dago inkestatutako gehienen lehentasunen artean”.\nLehentasun horien inguruan ere galdetzen zuen inkestak. Galdetegia erantzun zutenen %11,4arentzat aparkatzeko erraztasuna izatea da bizi-kalitatea neurtzerako orduan garrantzi handiena duen elementua, %10,7arentzat garbiketa eta %10,6arentzat altzarien egoera orokorra.\nBestalde, herritarren %13,9arentzat aparkaleku falta da kezka nagusia, argiteria (%7,9) eta mugikortasun eta irisgarritasunarekin (%77) batera.\nHala ere, erantzunak ez dira berdinak auzo guztietan. Aretan, adibidez, kultur-espazioen falta da herritarren kezka nagusia (%19,3). Arrañoko bizilagunek, aldiz, bataz bestekoaren nahiko azpitik baloratu dute euren bizi-kalitatea. Gardeako bizilagunentzat mugikortasun eta irisgarritasuna da arazo nagusia, eta Larrazabalgo herritarrek aparkaleku falta eta espaloien egoera nabarmendu dituzte. Ugarten segurtasun gabezia da kezka nagusietako bat; erdigunean, aldiz, aparkatzeko ezintasuna.\nHemen ikusi daitezke emaitza guztiak.\nLarrinagak iragarri du galdetegia urtero egingo dutela,bizilagunen kezka eta beharren bilakaera ikusteko. “Auzo bakoitzari egokitutako kronograma bat” osatu nahi dute galdetegiaren emaitzekin, gune bakoitzean zer lan egin behar diren zehazteko. “Ondo dagoena mantendu eta hobetu behar dena hobetzen saiatuko gara”, azaldu du Maite Kortazar zinegotziak.\nAnder Añibarrok, bere aldetik, eskerrak eman dizkie bi zinegotziei, eurak arduratu baitira parte-hartze prozesu osoa garatzeaz. “Udalaren baliabide propioekin egin dugu dena”, nabarmendu du alkateak, “herriaren argazki erreal bat izateko balio izan digu eginiko lanak”.\nGaldetegiaren emaitzen txostena, osorik


Garai nahasian dator mahats-bilketa - Arabako errioxa - Alea.eus\nGarai nahasian dator mahats-bilketa\nEstitxu Ugarte Lz. de Arkaute 2021-10-02 10:00\nAste honetan hasi dira mahatsa biltzen Arabako Errioxan. PHOT.OK\nMahatsaren prezioa urtetik urtera baxuagoa izateak eta Rioja sor-markaren kontseiluak sustatzen duen filosofiak eta produktibitatean oinarritutako merkatu ereduak Arabako Errioxako upategi asko galzorian jarri ditu. Hektarea gutxi dituenak zaila du aurrera egitea.\nMahatsaren prezioaren kezka ez da baretu aurtengo kanpainan. Iazko ataka berdinean daude gaur Arabako Errioxako mahastizainak, edo are okerrago koronabirusak eragindako kalteak gehitu direlako. Bestalde, hektarea gutxirekin kalitatezko ardoa egiten jarraitzen duten eskualdeko upategi txikiek eta ertainek Rioja izendapenaren menpe gero eta deserosoago daude. Ez da harritzekoa. Talde handiek haien mesedetan ezarritako joko arauekin aritu behar baitira.\nPrezioak ekoizpen kostuaren azpitik pagatzen direlako protesta egin dute UAGA sindikatuko mahastizainek estatuko beste hainbat erakundeko nekazariekin batera, hilaren 15ean, Logroñon (Errioxa, Espainia), mahats-bilketaren atarian. "Rioja sor-markako mahastizainek galera ekonomikoak izan genituen iragan urtean, upategiek ontziratu gabe erosten duten mahatsaren eta ardoaren prezio urriengatik. Egoera horren aurrean, Elikadura Katearen Legearen urraketa salatu genuen. Aurten, berriz, mahats-bilketa abiatu bada ere, ez dakigu oraindik gure mahatsa eta gure ardoa zer preziotan salduko ditugun".\n"Ez dakigu oraindik gure mahatsa eta gure ardoa zer preziotan salduko\nEzinegona aspaldikoa den seinale da Eusko Legebiltzarrak Arabako Errioxan mahatsaren prezio bidezkoak eta duinak ziurtatzeko maiatzean onartu zuen akordioa. Horren arabera, Eusko Jaurlaritzak Arabako Errioxan ekoitzitako mahatsaren ehunekoa kontuan hartu beharko luke upategiei laguntzak ematerakoan. Era berean, mahatsaren salerosketa-kontratuen ikuskapenean kontrolak handitu beharko ditu Jaurlaritzak, "mahastizainak babesteko eta haiei mahatsa ekoizpen-kostuen gainetik ordaintzeko". Akordioan jasotzen dutenez, sektore horretan eskualdeko 1.700 familia (%60) ari dira.\nEH Bilduk bultzatu du eskaera, EAJ eta PSEren babesarekin, eta Elkarrekin Podemosek ere bat egin du proposatutako neurriekin. Talde abertzaleak salatu duenez, upategi handiak, mahats-bolumen handiena kudeatzen dutenak alegia, "oso merke" erosten ari dira mahatsa, "jaso gabe geratzen den mahatsagatik Ministerioak ordaintzen duen prezioaren azpitik ere". Itxaso Etxebarria legebiltzarkide abertzalearen esanetan, "batzuetan errentagarriagoa da mahatsa jaso gabe uztea, zein preziotan ordainduko dizuten jakin gabe saltzea baino. Lotsagarria da, iraingarria pertsona horien dedikazio, lan eta duintasunerako". Egoera horretan, beraz, "ez da harritzekoa orain arte nekazarien esku zeuden mahastiak upategi handien eskuetara pasatzen ari direla ikustea".\nArabako Foru Aldundiak ere esku-hartzeko beharra ikusi du, panorama ikusirik. Ramiro Gonzalez Arabako ahaldun nagusiak mahastizainen kexak gogoan izan ditu mendemaren atarian: "Ez da normala, mahats-bilketa hasteko egun gutxi batzuk falta direnean, Arabako Errioxako nekazari gehienek ez jakitea zein preziotan salduko duten mahatsa". Gaineratu du Elikadura Katearen Legeak eskatzen duela "idatzizko kontratuak, ekoizpenaren kostuak estaltzen dituzten prezioekin eta ezarritako ordainketa-epeekin".\nEtorkizun hobeago baten bila\nMahats zuria biltzeko lanak egiten ari dira egunotan Arabako Errioxan. Zuriak eskualde horretako mahasti guztien %7-8 baino ez dira. Mahats beltzaren bilketa, berriz, astebete inguruko atzerapenarekin dator, herrien arabera, eta aste honetan espero dute lehen mahats-mordoak mozten hastea. Urrian, beraz, eguraldiak laguntzen badu, bete-betean ibiliko dira mahatsa biltzen Arabako Errioxako upategiak.\n"Ez da harritzekoa nekazarien esku zeuden mahastiak upategi handien\nPrezioaren ziurgabetasunarekin batera, sektorearen etorkizuna kolokan jartzen ari den faktore erabakigarria da produkzio eta negozio eredua, eta horrekin lotura estua duen ardoa lantzeko modua. Jakina denez, hainbat ekimen martxan jarri dira eskualdean 2016az geroztik, Rioja jatorri-deitura kudeatzen duen batzordeak markatzen dituen joko arauak modu batean edo beste batean auzian jarri dituztenak. Ezagunena ABRA elkarteko hainbat upategik Arabako Mahastiak jatorri-izendapena sortzeko prozesua da.\nBide malkartsua du aurretik Arabako Errioxako 40 bat upategik sustatu duten ekimenak. Iragan martxoan, Eusko Jaurlaritzak proposamena aintzat hartu eta Nekazaritza, Arrantza eta Elikadura Ministerioari igorri zion, Europara bidal dezan. Alta, Rioja sor- markak iragarri du helegitea aurkeztuko duela EAEko Auzitegi Gorenean, Eusko Jaurlaritzak jatorri-deitura propio berri hori sortzeko egindako aldeko txostenen aurka.\n2016an, Riojako Batzorde Arautzaileak alegazioak aurkeztu zizkion lehenbiziko aldiz ABRAk egindako eskaera berari. Aurkako argudioetan planteatzen zuten Arabako upategien elkarteak ez zuela legitimaziorik eskaera hori egiteko, eta ez zegoela "berezitasunik edo desberdintasunik" eskatutako jatorri-deituraren eta Rioja deitura barruan dagoen Arabako Errioxa eskualdearen ezaugarrien artean. Argudio ia berdintsuak errepikatu dituzte, 2021eko apirilaren 23an, 39 orriko alegazioetan.\n"Legeak eskatzen du idatzizko kontratuak ekoizpen kostuak estaltzen dituzten prezioekin"\nHalaber, Rioja deiturarekin batera, Arabako Mahastiak sor-marka sortzearen kontra alegazioak egin dituzte beste hogei bat eragilek. Gehienak Errioxako ardogileen, nekazarien, abeltzainen eta kontsumitzaileen elkarteak dira, baina baita Jumilla, Rias Baixas eta Ribera del Duero jatorri-deiturako kontseiluak ere. Dena den, azken hiru horien alegazioak hasieratik atzera bota zituzten, auzian "interes legitimorik" ez dutelako.\nEz da ardo berdina\nEusko Jaurlaritzak beste alegazio guztiei erantzun die, eta martxoan hartutako erabakia berretsi du, azterketa juridiko eta teknikoetan oinarrituta. Eusko Jaurlaritzaren txostenak ukatu egiten du berdinak direnik Rioja izendapenaren eta Arabako Mahastiak sor-markaren ardoak. "Antzekotasun batzuk egon balitezke ere, Rioja jatorrizko deiturako ardoen eta Arabako Mahastiak– Viñedos de Alava jatorrizko deiturako ardoen ezaugarri analitikoak eta ezaugarri organoleptikoak ez dira berdinak, ezta laborantza eta elaborazio praktikak ere".\nGainera, eta desberdintzeari dagokionez, EAEko Elikagaien Kalitate eta Industriako Zuzendaritzak Arabako Mahastiak sor- markaren ardoen nortasuna eskualde naturalaren "berezitasunari eta desberdintasun nabarmenei" zor zaiela azpimarratu du. "Gorabehera naturalek perfektuki zedarritzen dute eskualde hori, eta, ezaugarri klimatiko eta edafikoei nola barietateei dagokienez, beste mahasti-eskualdeetatik bereizten duen nortasun propioa du. Bere osoan, paisaia, klima eta lurzoru berezia, unitarioa, homogeneoa eta jarraitua duen mahastia da". Era berean, Arabako Errioxako lurzorua nagusiki buztin-karetsua izateak markatzen du, Eusko Jaurlaritzaren esanetan, Arabako Mahastiak jatorrizko- deituraren ardoen izaera. "Lurzoru mota horiek ez dira ia existitzen jatorrizko deituraren eremu geografikoaren hegoaldeko eta hego- ekialdeko eskualde mugakideetan, eta tarteka baino ez da aurkitzen Ebroren ondoko udalerri mugakideetan, haren lurralde-eremuaren mendebaldeko eskualdeetan".\nEkonomia Arabako Errioxa


barren.eus - Mari Mar Jimenez: “Berreskuratu behar dugu kalea, hezkuntza-espazio eta harremantzeko espazio gisa”\nKale hezitzaileen lanaz eta haien egiteko moduaz galdetu diogu idatziz Mari Mar Jimenez psikologo eta gizarte hezitzaileari, baita pandemiak utzi dituen ondorioez ere.\n• Zer harreman du Kalexkak Elgoibarko Udaleko Ongizate Sailarekin edo gizarte zerbitzuekin?\nElgoibarren, 2014. urtean jarri zuten martxan arrisku eta bazterketa egoeran dauden gazteei zuzendutako gizarteratzeprozesuak detektatzeko eta sortzeko esperientzia pilotua. Udaleko Gizarte Zerbitzuetako Departamentutik eta indarkeria matxistaren biktima diren emakumeen gizarteratzean eta arretan esku hartzeko Gipuzkoako Foru Aldundiaren zerbitzutik bultzatu zuten. Programa horrek hainbat esperientzia arrakastatsu ekarri zituen, bai gizarte eta hezkuntza laguntzari eta prestakuntza-edukien garapenari lotutakoak, bai lankidetza-sareak eta koordinazio-guneak sortzearekin lotutakoak. Debegesak eta IMHk lagundu zuten hasiera batean. 2017an etorri zen gero herriko haur, nerabe eta gazteei zuzendutako zerbitzu berria, eta gaur egun bi zerbitzu daude martxan: batetik, ingurune irekian esku hartzeko programa, haur, nerabe eta gazteentzakoa dena, eta bestetik, bazterketa arriskuan dauden helduei laguntzekoa. Oinarrizko Gizarte Zerbitzuetatik kudeatzen dituzte biak.\n• Zein da kale hezitzaileen zeregina? Zer balio lantzen ditu kale-hezkuntzako programa batek?\nIngurune Irekian hezteko Programaren funtzio nagusia zera da: adingabeen arriskuegoerak edo babesgabetasun egoerak prebenitzea, hautematea eta esku hartzea, bai eta helduen bazterketa egoerak antzematea ere. Beren harreman-eremuak aztertzen dira, integrazioa lantzeko ingurune guztietan: familia, eskola eta lanarloa, aisialdia eta denbora librea.\n• Zein adinetako jendearekin egiten dute lan hezitzaileek? Generoaren ikuspegitik ba al dago alderik erabiltzaileen artean?\nIngurune irekiko programan haur, nerabe eta gazteekin lan egiten dugu, 11 eta 18 urte bitartekoekin. Gizarte bazterketa jasateko arriskuan dauden helduei laguntzeko programan, berriz, helduekin, adin mugarik gabe. Generoaren ikuspegitik esan behar dugu oraindik ere zailtasun egoera gehiago detektatzen direla gizonezkoetan emakumezkoetan baino, beren espazio ohikoena kalea delako eta ondorioz beren jokaerak agerikoagoak direlako. Hala ere, azken urteetan murriztuz doa alde hori. Neska eta emakumeen kasuan ez da hain erraza zailtasun egoerak antzematea, ez direlako horren agerikoak, eta beraz, beste estrategia batzuk landu behar dira egoera horiek antzemateko eta ondoren esku hartzeko.\n• Zein da Elgoibarko egoera soziala? Zeintzuk premia dituzte gazteek?\nOsasun-alarmak eragina izan du eta aldatu du Elgoibarko errealitatea, baina hori albora lagaz gero, esango nuke hemengo errealitatea ez dela oso ezberdina eskualdeko gainerako udalerrietakoarekin alderatuta. Nor izatearekin edo ahalduntzearekin eta gizarte- garapenerako gaitasunak eskuratzearekin lotutako helburuak lantzen ditugu bereziki. Maila pertsonaleko beharrak, harremantzeko zailtasunak eta egiturazko premiak dituzte gazteek.\n• Zein da kale hezitzaileen lan dinamika: non eragiten dute, kuadrilletan?\nBeharrak detektatu, baloratu eta esku hartzeko prozesuak proposatzea da haien lana, eta bakarka nahiz taldean lan egiten dute behar horiek lantzeko. Hezkuntza-laguntzaren eta tutoretzaren bidez lantzen dute bakarka, baina pertsona horren lagun-taldean edota adinkideekin ere egiten dute lan. Kontua ez da bakarrik pertsonarekin esku hartzea, baizik eta ahalik eta esparru normalizatuenean erantzutea, lagun-taldean, horretarako dauden beste baliabide eta sistemekin. Integrazio egoki baterako, pertsonak garatzen diren testuinguruetara egokitu behar dira, eta, aldi berean, testuinguruak ere egokitu behar dira pertsonara.\nELKARRIZKETA osorik BARREN aldizkariko 1217. zenbakian -PDF-


Korrika 2021: Ekitaldia martxoaren 28an Euskal Herriko hainbat herritan\nMartxoaren 28an, Euskal Herri osoa zeharkatu ohi duen lasterketa bukatu behar zen egunean, ekitaldi "xume" bat egingo dute "helduen alfabetatzeak eta euskalduntzeak duen garrantzia azaleratzeko".\nKorrika 2019. Argazkia: AEK\nAlfabetatze Euskalduntze Koordinakundeak (AEK) ez du 2021ean Korrika antolatuko, covid-19aren pandemia dela eta ezarritako mugak direla kausa. Horren ordez, baina, ekitaldi "xume" bat egingo dutela iragarri du AEK-k ostegun honetan.\nHasiera batean, asmoa zen euskararen aldeko lasterketa aurtengo martxoan egitea, baina, osasun neurriak betetze aldera, 2022ra atzeratzea erabaki zuten.\nHori horrela, martxoaren 28rako ekitaldi berezi bat antolatuko du AEK-k Euskal Herriko hainbat txokotan, betiere, unean uneko neurrietara egokituta. Helburua da "helduen alfabetatzeak eta euskalduntzeak duen garrantzia azaleratzea".\nOhar baten bidez, AEK-k gogorarazi du 55 urte bete direla Rikardo Arregik, Euskaltzaindiako beste kide batzuekin batera, gerora AEK izango zena hauspotu zuenetik. Horrekin, "helduen alfabetatzea eta euskalduntzea bultzatzeko beharra" islatu nahi izan zuten.\n55 urte geroago, AEK-k berretsi du gaur egun ere "helduek euskara ikasteak berebiziko garrantzia duea, Euskal Herrian euskara berreskuratzeko bidean".\nHorregatik, AEK-k euskaltzale guztiei galdegin die martxoaren 28an hutsik ez egiteko. Oraindik, baina, ez dituzte egun horretako ekitaldiaren nondik norakoak argitu, nahiz eta azpimarratu duten "osasun neurriei egokitutako ekitaldi xumea" izango dela.


Oporrak amaitzearekin, aurrez aurreko eskoletara itzuliko dira ikasleak - Azkoitia - Maxixatzen.eus\nOporrak amaitzearekin, aurrez aurreko eskoletara itzuliko dira ikasleak\nJulene Frantzesena 2022-01-04 13:07\nXabier Munibe Ikastolaren ataria.\nEspainiako Gobernuko eta autonomia erkidegoetako ordezkariak gaur bildu dira eskolen nolakotasunaz hitz egiteko, eta horiek erabaki dute ikastetxe guztietan eskolak aurrez aurre eskaintzea Gabonetako oporren ostean.\nGabonetako oporrak amaitzearekin, aurrez aurreko eskolak izango dituzte ikasleek. Espainiako Gobernuko eta autonomia erkidegoetako ordezkariak gaur bildu dira eskolen nolakotasunaz hitz egiteko, eta horiek erabaki dute ikastetxe guztietan eskolak aurrez aurre eskaintzea Gabonetako oporren ostean.\nEspainiako Gobernua eta erkidegoak aurrez aurreko eskolen aldeko jarrera agertu dute, eta hezkuntza komunitatea osatzen duten eragileek ere bai, hala nola familiek, ikasleek, ikastetxeek, unibertsitateek eta sindikatuek.\nKoronabirusaren pandemia hasi zenean, 2020ko martxoaren 18an, Arabako, Bizkaiko eta Gipuzkoako ikastetxe guztiak epemuga jakinik gabe itxi zituen Eusko Jaurlaritzak. Urte hartako maiatzaren 25era arte etxean izan ziren ikasleak, baina orduz geroztik, hainbat protokolo aldaketa eginda, ikastetxeak zabalik izan dira.\nDena den, hainbat koronabirus kasu tarteko, ikastetxeetako hainbat gela itxi dituzte 2020 eta 2021 urteetan. Zehazki, iazko urtearen amaieran, Haur Hezkuntzako eta Bigarren Hezkuntzako 460 ikasgela zeuden itxita Araban, Bizkaian eta Gipuzkoako ikastetxeetan.


Oarsoaldea. Tokiko Garapen Eraldatzailerako analisia - etzi.pm\nOarsoaldea. Tokiko Garapen Eraldatzailerako analisia\nalmanaka — 2018-11-28\nOndorengo lerroetan Oarsoaldea eskualdearen egoeraren eta baliabideen analisi bat aurkeztuko da, tokiko garapen ekonomiko eraldatzailearen ikuspegitik. Ez du analisi sozio-ekonomiko sakon kuantitatibo eta kualitatiboa izateko bokaziorik, ezinegonetik abiatutako ekintzarako elementu garrantzitsuak bilduko dituen azterketa subjektiboa baizik.\nOarsoaldea lau udalerritan banatutako 71.723 biztanleko eskualdea da. Lezo, Errenteria, Pasaia eta Oiartzunek osatutako eskualde geografikoa Irun eta Donostiako hirien eraginaren artean kokatzen da: mugatik hurbil eta itsasorako irteera propioarekin, Pasaiako portuaren bitartez.\nLehen sektoreak bereziki Oiartzunen eta Portuaren inguruko jarduerak biltzen zituzten herrietan historikoki pisu handia izan badu ere, iragan industrial garrantzitsuko eskualdea izan da Oarsoaldea.\n1.1 – Oarsoaldea, behar berezien eskualdea\n2018ko irailan 2018-2019 Txoke Plan berezitu bat argitaratu da, EAEn egoera sozioekonomiko larriena pairatzen duten hiru eskualdeen beharrei erantzuteko. Hiru horietako bat da Oarsoaldea, Ezkerraldea eta Meatzaldearekin batera. Europar Batasuneko parametroen arabera “baztertutako lurralde” gisa aitortuta daude.\nOarsoaldearen kasuan, faktore garrantzitsuenetakoak desindustrializazioaren ondorio ohikoak dira: biztanleriaren zahartzea, langabezia, eskola porrota, irisgarritasun arazoak, kualifikazio tasa baxua, gizarte eta hiri narriadura, ekimen munizipalen gaitasun mugatua.1 Zenbait indikadoreren arabera Oarsoaldea EAEko bataz bestekoetatik hurbil den arren, Gipuzkoako datuekiko emaitza okerragoak azaltzen dituzte.\nIndustriaren gainbeheraren ostean, espezializaziorik gabeko zerbitzuetan oinarritutako egitura ekonomikoa dago Oarsoaldean. Horrez gain, ez da trakzio gaitasun handia duen enpresarik geratzen eta ez dirudi etorkizuneko egitura ekonomikoak aurrerantzean eredu horri jarraituko dionik. Errealitate honen aurrean, berrikuntzan, poligono industrialen modernizazioan eta finantziazio beharren asebetetzean gabeziak sortu ditu. Langabezia bereziki sektore zailetan eta epe luzean instalatuta dago.\nOarsoaldearen kasuan bereziki aipatzen da egitura produktiboaren saretze edo kohesio eskasa. Honi gehitu behar zaio eskualdean badela Ekonomia Soziala lurraldearekin konprometitutako eta kalitatezko lanpostuak sortzeko gako gisa garatzeko lan ildo bat. B\n1.2 – Oarsoaldea 2025\n2017an Oarsoaldearen Plan Estrategikoa idazteko prozesua jarri zen martxan. Informazio estatistikoa eta txostenak zabaldu ostean, sei ildo espezifiko landu ziren:\nItsasoa eta Itsas Energia\nPertsonei zerbitzua ematea\nNekazaritza, Espazio Naturalak, Habitata eta Lurraldea\nMerkataritza, Ostalaritza eta Turismo Zerbitzua\nEskualde osoan 2001-2011 tartean sektore guztiek galdu zuten enplegua, bereziki industriak. Pasaia eta Errenteriaren biztanleria aktiboaren %60a soldatapeko langile gisa ari zen, nahiz eta 2006-2011 tartean enpresari/kooperatibista termino absolutuetan igo zen.\nEskualdean presentzia handiena duten sektore ekonomikoak helduak dira, sektore hauen azpikontrataziokoak, hain zuzen. Eskualdearen gainbeherari lotuta daude enpresa handien itxierak. Hala, eskualdean geratutako establezimenduen maila teknologikoa baxua da. Aspektu honek, gainera, gora egin du 2010 ingurutik.\nPlan estrategikoan identifikatzen den beste arazoetako bat eskualdeko enpresen saretze eskasa da. Planean gabezia hau bereziki enpresa handien eskasiari lotzen zaio, clusterretan parte hartze eskasa dela eta:\nHala ere, ez da inon aztertzen eskualdeko establezimendu ekonomikoen gehiengoa txikia izanik, maila honetako enpresen bestelako saretze dimentsioa.\nAzterketa guzti honen emaitza gisa, ondorengo erronkak identifikatu ziren:\n# 1. Erronka. Lurraldea, pertsonen eta jarduera ekonomikoaren habitata biziberritzea\n# 2. Erronka. Berrikuntzara gehiago zuzendutako egitura ekonomikoa eta balio erantsi handiagoa lortzea\n# 3. Erronka. Nahikoa enplegu sortzea, kalitatezkoa eta etorkizuna duena\n#4. Erronka. Eskualde artikulatuagoa eta kohesionatuagoa lortzea, arlo guztietan lidergorako eta elkarlanerako gaitasunarekin.\nErronka hauei erantzuteko garatuko diren ekintza konkretuen artean, Ekonomia Sozial Eraldatzailearen ikuspegiarekin bete-betean bateragarri eta osagarri izan daitezkeen aspektuak ditugu, bereziki bigarren ildo estrategikoari dagozkionak. Bertan, enpresen jarraikortasunari, ekintzailetzari eta enpresa eredu berriak ezartzeari buruzko ekimenak egiteko beharra aurreikusten da, pertsonen partaidetzan, erantzukizun sozialean eta iraunkortasunean oinarrituta.\nBestalde, enpresa handien faltan, eskualdeko balio kateen sustapenerako eta dimentsio txikiagoko saretze ereduen sustapenerako ere, ESEk badu ekarpen garrantzitsuak egiteko aukera.\nOndorioz, Oarsoaldean ESEko azterketa sakona egiteko, aurrez aipatutako dimentsioak izan behar dira kontuan. Zahartzearen, sektoreen nolakotasunen, biztanleriaren nolakotasunen eta garapen ekonomikorako beharren diagnosiaz gain, eskualdeak ESEren terminoetan hauei erantzuteko tresna gisa planteatzen dugu ESE sarea sustatu eta konektatzea. Sare hauen bitartez enpresa eredu parte hartzaileago, eraldatzaileago eta jarduera ekonomiko erresiliente bat egiteaz gain, eskualdeak honetarako dituen baliabideak ere aztertuko dira.\n2. ESEko esperientzien eta baliabideen mapeoa\nEgituratutako zentso edo beste era bateko gidarik ez izatean, hainbat iturbururen bitartez identifikatuko ditugu maila ezberdinetan saretuta eta aktiboki sareetan inplikatuta dauden subjektuak.\n2.1 – Batura\nBatura, ESEren bisibilizaziorako mapan ageri denez, Oarsoaldean galdetegia betetako 8 enpresa edo eragile daude.\nMaparen arabera Oarsoaldean kokatuta dauden esperientziak ondorengoak dira:\nGisa Elkartea. Elkartearen helburu nagusia software librea bultzatzea da, jendartean ezagutzera emanez eta bere erabilpena zabaltzeko mota ezberdineko egitasmoak aurrera eramanez. Elkarteko kide gehienak software askeko zerbitzuak eskaintzen dituzten profesionalak gara. Olatukoop Sareko kide da.\nSkura Mobile Kooperatiba. Neurrira egindako softwarearen, diseinu, definizio eta garapenak egiten dituen kooperatiba. Olatukoop sareko kide da.\nMirokutana Kooperatiba. Publizitate eta zinemagintzan aritzen den ikus-entzunezko zerbitzuen kooperatiba. Olatukoop sareko kide da.\nLabore Kontsumo Elkartea. Labore elkartea bere bazkideentzako bertako bertako produktuak eta produktu ekologikoak saltzeko denda da. Agrosarean parte hartzen du.\nElika Kooperatiba. Ekoizle eta kontsumitzaileak batzen dituen ekoizpen agroekologikoko kooepratiba.\nArraztalo Elkartea. Oiartzungo gaixo psikikoen hainbat senidek osatutako elkartea. Elikagaien ekoizpena egiten da.\nZituene Kooperatiba. Pasta ekologikoa ekoitzi eta zuzeneko salmenta egiten duen kooperatiba.\nTalaios Kooperatiba. Software librean oinarritutako zerbitzu teknologikoak eta aholkularitzak eskaintzen dituen kooperatiba da. Olatukoop sareko kide da.\n2.2 – Ekonomia sozialeko entitateak eskualdean\nEskualdean badira kooperatiba edo langile sozietate izaera duten hainbat enpresa. Dagoeneko Olatukoop sarearen edo Ekonomia Sozial Eraldatzailearen ekimenetan daudenak barne, saretzerako eragile irisgarrienak ekimen honentzako dimentsio txikiko eskualdeko kooperatibetako batzuk identifikatu dira. Datu hauek Erkide, EAEko kooperatiben federazioko webgunetik eskuratu dira:\n2.3 Hezkuntza eragileak Oarsoaldean\nESE saretzen ekimenaren helburuak tokiko ekonomia garapen erresiliente eta ongizaterako parte hartze ereduak sustatzea izanik, enpresa eraldaketa hau gizartearekin elkarrekintzan egitea ezinbesteko ikusten dugu, egiteko era bat sustatu nahi baitugu.\nZeregin horretan hertsiki loturik daude eskualde mailako hezkuntza eragileak. Hori dela eta, saretzean enkajerik eraginkorrena bilatu behar den arren, ezinbestekoa ikusten dugu haien identifikazioa.\nIdentifikazio honetan hartutako irizpidea, ordea, sarea bere zabaltasunean identifikatzea baino, dagoeneko saretze eta kolaborazioetan aritutako eragileetara jo dugu:\nSaretze esperientzia anitzetan eskarmentuaz gain, bostetik lau kooperatibak dira juridikoki.\n2.4 Eragile eta baliabide instituzionalak\nEskualdean saretze esperientzia eta eraldaketa dinamika hau ahalik eta era eraginkorrenean burutze aldera, kontuan izan beharreko beste aspektu bat eskura dauden baliabide instituzionalen identifikazioa ere bada. Izan ere, halako ekimenetan maiz gertatzen den distortsioa baita baliabideen bikoizteak edo osagarriak izan daitezkeen ekimenek elkarren berri ez izateagatik sinergiak galtzearen aukera kostua.\nHain zuzen ere, diagnosi honen helburua bikoitza da: eskualdearen argazki orokorra eta ESE garatuz saretzeko eragileak identifikatzeaz gain, saretzerako “oraleku” posibleak identifikatzea ere bada. Bide horretan ezinbesteko instituzioak dira tokiko instituzioak.\nBost udalerriek tokiko sustapen ekonomikorako politika zehatzak garatzen dituzten arren, ekimen ekonomikoari hertsiki lotutako eskumenak Oarsoaldea Garapen Agentziaren esku daude. Hortaz, saretze prozesuan zehar egindako analisien eta eratorritako ekimenen aldetik bi eragileen artean orbitatuko dute.\nUdalen baliabiderik behinenak azpiegitura aldekoak dira, lokalak eta espazioak, esaterako. Hala ere, badira bestelako aukera eta aurrekari espezifikoak. Esaterako, Errenteriako Udalak Ekonomia Soziala ildo estrategiko gisa barneratu izanak, kolaborazio sakonagorako aukera eman diezagukeela uste dugu.\nGarapen Agentzien aldetik, Ekonomia Sozialaren ildoa jorratzeko jardunaldiak egin izan dira, baina ez dago horri begirako dinamika espezifikorik. Gaur-gaurkoz ESE saretzenekin lan egiteko aukera gisa ondorengoak identifikatzen ditugu:\n-Habian udal espazioa (Errenteria). Artisautza jarduera ezberdinetan nahiz teknologian ekintzailetza eta elkarlana sustatzeko espazioa. Bertan daude kokaturik Olatukoopeko bi enpresa teknologiko (Talaios eta Skura Mobile).\n-Lekuona espazioa. Erabilera eta funtzionamendua definitzeke egongo den arren, kulturaren sorkuntza jardueretarako zentro bilakatuko da. Ondorioz, kontuan hartzeko espazioa izan daiteke elkarlan eta saretze posibleetarako aurrera begira.\n2.5 Programa zehatzak eta baliabideak\nGipuzkoa mailan garatu arren, Oarsoaldean nodoa eta inplikatutako eragilean izan dituen programa da. Bere helburua Ekintzailetza Sozial eta Kooperatiboa sustatzea da, proiektuak sortzen lagunduz eta ekintzaileei bidelaguntza emanez. Talaios Kooperatiba KoopFabrikaren parte izanik, saretze mailan lotura egiteko erraztasunak daude.\nAnalisi eta saretze prozesuan zehar identifikatutako beharrak trasladatu eta proiektuak lantzeko aukera eskaini dezake. Horrez gain, KoopFabrikan parte hartzen duten proiektuek parte hartzea izan ohi dute ardatz, eta saretutako eragileen gune hauetan parte hartzeko inkorporazio interesgarriak izan daitezke. Sorreran programa honetatik igaro dira Zituene kooperatiba eta Labore Oarso, besteak beste.\n2.5.2 GEIS mapa\nEskualdeko mapa enpresariala espazialki kokatuta ezagutzeko tresna, Geografia Enpresarialaren Informazio Sistema da. Sistema hau Gipuzkoako hiru eskualdetan partekatutako tresna da: Oarsoaldea, Debagoiena eta Goierri.\nInformazio sistema honek eskualdeko egitura ekonomikoaren datu eguneratuak eskuratzeko balio dezake, Garapen Agentziako baliabideetan azaltzen denez.\n2.5.3 Oarsoaldeako programa estrategikoak\nBestalde, badira eskualdean martxan diren hainbat ekimen, haien ibilbidea duten arren, proiektu honetan eragina edo sinergiak izan ditzaketenez kontuan izan nahi ditugunak:\nHabian! Berrikuntza Gunea. Baliabideetan azpiegitura gisa aipatu den espazioaren kudeaketa eta dinamizazio ekimenak.\nEnergia arloan EIS eta ECOOOLOCAL proiektuak daude, energiaren inguruko informazio sistemak bildu eta teknikariak formatzeko, besteak beste.\nPlasma. Eskualdean auzolanaren kultura eta egiteko era sustatzeko programa.\nOarsotek, gizarteratze enpresa.\nHiri behatokia. Eskualdeko errealitatea baliabide kuantitatibo eta kualitatiboekin egindako informazio kudeaketarako tresna,Gaindegiak garatutako adierazle sistema baten bitartez.\nOrain arte Oarsoaldeko egoera aztertzeko elementuak aztertu dira. Jarraian, enpresetan parte hartzean oinarrituz eraldaketa sustatzeko ekimen honen joko zelaian integratuz burutuko dugu analisia.\nOarsoaldearen egoera sozioekonomikoak joera eta datu kezkagarriak agertzen ditu. Horren aurrean aurrez aipatutako Jaurlaritzako Txoke Plana eta tokiko instituzio publikoen hainbat ekimen egonagatik, Ekonomia Sozialeko ehunak badu horri ekarpena egin eta eskualdean parte hartzearen bitartez egitura enpresarial erresiliente eta osasuntsuago baterako bidea egiteko gaitasuna, zenbait dimentsio ahalmenetik kanpo geratzen zaizkion arren.\nESE saretzen ekimenaren bitartez landu, indartu eta sustatu daitezkeen dimentsio gisa ondorengoak identifika ditzakegu:\nDimentsio txikiko enpresetan parte hartzearen bitartez erresilientzia eta berrikuntza sustatzea.\nDimentsio txikiko enpresen jarduera era saretuan garatzea, elkarlana eta egitura ekonomiko egonkortua sortzeko.\nFinantziazio beharrei elkarlanean aurre egiteko baliabideak lantzea.\nBehar komun eta sozialen diagnosian in situ sakonduz ekimen aukera berriak identifikatzea, berrikuntza eta ekintzailetza sozial kooperatiboa sustatzeko aukera gisa.\nEskualdeko eragile ekonomikoen beharren lanketa komuna egiten jarraitzeko espazio eta dinamikak sortzea.\nDimentsio hauek abordatzeko, ordea, sarea sortzearekin paraleloan egin beharreko lana egun ditugun makro ikuspegiko datuez eta estatistika kuantitatiboek kanpoan uzten dituzten zenbait aspektu ezagutzea beharrezkoa da, sarea eta beharrak nondik abiatuko diren argi izateko.\nHori dela eta, parte hartzearen eta ikuspegi sozialaren ardatzak barne hartuko dituzten adierazleen beharra identifikatzen dugu, sarearen bilakaera eta honen eboluzioa aztertzeko. Izan ere, esaterako enpresen saretze eskasa edo berrikuntza urria dela adieraztean, tamaina eta bolumen handietako nahiz berrikuntza eredu konkretu batzuen inguruan jasotako datuetan oinarritzen gara. Errealitate horiek egon badauden arren, egungo metrika sistemek kanpoan uzten dituzte ESE mailan ematen diren fenomeno asko. Esaterako, lizentzia libreetan oinarritutako berrikuntzek ez dute patente erregistroetan lekukotzarik uzten, eta interkooperazio sareen presentzia ez da clusterren estatistiketan islatzen.\nHorretarako bidelagun baliotsua litzateke Gaindegia, dagoeneko demografia eta sozioekonomia mailan Oarsoaldean ibilbide bat duen eragilea izanik (GEIS eta Hiri Behategiaren proiektuetan).\nHorrez gain, parte hartzea benetan Oarsoaldeko egitura ekonomikoaren DNAn txertatuko den egiteko era izna dadin, ezinbestekoa da eragile enpresarialak ez ezik lurralde eta gizarte eraldaketa ikuspegia txertatzea bide orrian, behar handi eta bereziak dituen eskualdea izanik.\nAntzerako desindustrializazio egoera batetik abiatutako eredu bat aztertzea proposatzen dugu diagnosi honetan: Lea Artibain jarduera ekonomikoa berpiztu eta garapen ekonomikorako sustatutako eredua. Azaro Fundazioaren inguruanezkuntza, udal, gizarte-eragile eta tokiko Ekonomia Sozialeko enpresek sustatutako ereduak zer ikasia eman diezaguke.\nHala, Lea Artibaiko kooperatiben mahaiaren parte hartze ereduan inspiratutako egitura batek saretze prozesuari zentzua emango liokeela uste dugu, eredu hau eskualdea biziberritzeko baliagarria izango delakoan.\nSaretze prozesua, beraz, haien beharren diagnositik eta behar partekatuak identifikatzetik abiatuz, egitura hau sortu eta egonkortzera bideratuko genuke, bidean behar diren adierazle, formakuntza eta saretze-dinamizazio saioekin osatuz. Horretarako, noski, eskualdeko beste dinamika eta eragileekin egin daitezkeen sinergiak esploratuz.\n5. ESE Saretzeneko lehen pausoak: diagnosi konpartitu baterantz\n5.1 – Lanbide Heziketarekin aliantza\nOarsoaldean Gipuzkoa osorako garrantzitsua den Lanbide Heziketa zentroa dugu Don Bosko. Aukera interesgarriak ematen ditu, bereziki FoL ikasgaiaren bitartez gizarte beharren eta Lanbide Heziketaren hezkuntza helburuak lotzeko aukera ezberdinak aztertzen.\nElkarlana bidean da, nahiz eta zehazki haien ekarpena nola egin zehaztuta ez badago ere. Garapen Agentziako hainbat dinamikarekin ere harremana dago, nahiz eta arazoa bera den, enkaje zailtasuna ikusten zaio eta elkarlana ez da estrategia konpartitu batean ematen, proiektu zehatzei loturik baizik.\nHorrez gain, zentroa eskualdeko egoera sozioekonomikoaren tenperatura hartzeko eragile garrantzitsua dela egiaztatzen dugu. Aurrez txostenetan azaldutako emergentzia sozialeko egoerekin egunerokotasunean harremana dute zentroko kideek. Hala, ekintzailetza prozesuetan (ikasketei loturikoa zein bestelakoa) behar ekonomiko handia eta interes soziala badaudela detektatzen da.\nLehen azterketa fase erronda honetatik ESE saretzenen prozesuari begira ateratzen ditugun ondorioak\n-Estrategia konpartituak, denontzako onuragarriak, elkarlanak emaitzak eman ditzan eta epe luzeari begirako esplorazio epea ireki nahi dugu.\n-Eskualdeko egoera sozial kaxkarraren eragina egitura ekonomikoan. Ekintzailetza eta beharren arteko loturan sareen eta inplikazio instituzionalaren behar bereziak. Ekonomia sozialaren interesa, tokiko talentua sortu eta garatzeko bidea emateko.\n-Elkarlan ibilbidea hasteko erronka konkretu eta pilotuetatik hasteko aukera. Horretarako erronken identifikaziorako datuen beharra dugu.\n-Interesa badago, baina forma konkretuak asmatu eta forma eman behar zaie.\n5.3 – Eskualdeko ekonomia sozialeko eragileak\nEskualdeko Olatukoopeko kideek sarea trinkotu eta talentuaren sorkuntza sostengatzeko jarduera ekonomikoari laguntzeko hainbat proiektutan hartzen dute parte. Sektore teknologikoaren, zerbitzu aurreratuen eta software librearen presentzia eta zentraltasuna azpimarragarria da, arlo estrategikoa izanik edozein eskualderen garapen ekonomikorako.\nBestalde, Ekonomia Sozial Eraldatzaileko eragileen presentzia anitzagoa da. Paradoxikoki, Olatukoopeko sarean dauden proiektuetatik kanpokoak (garapen teknologiko aurreratuei loturikoak ia denak), lehen sektoreari eta komertzioari hertsiki lotuak dira: batzuek ekoizpenari loturik zuzenean, besteak ekoizpen ereduari garrantzia emanez banaketan jarduten dira.\nHarreman bilateralak eskualdeko beste eragileekin. Saretzerako bokazio edo sentsibilizazio handiagoa dute, ekonomia sozialeko gainerako sareak baino. Hala ere, gutxi baloratuta, gainbeheran edo eredu aldaketa baten erdian duden sektoreetako parte dira. Eskaintza konkretu bat egiteko edo ekarpenerako espazio efektiboak eskaintzeko kontaktua zehaztu behar da oraindik.\nTokiko kooperatiba sarearen egitura anitzagoa den arren, elkarlanean aritzeko espazio eta kultura urria dago, hainbat arrazoi direla medio. Besteak beste, tamaina txikikoak izatea, tokiko garapenari ekarpena egiteko haien burua eragile gisa ez identifikatzea, onura zuzenak eskuratzeko ikuspegirik ez izatea. Erronka handiena harreman sare honen baitan erakartzeko moduko mezua zabaldu eta eskaintza egokia egitea izango da, lehenago egindako saiakeretan esfortzuak ez duelako emaitza esanguratsurik lortu.\nAipamen berezia merezi dute eskualdean kooperatiba izaera juridikoa izan eta hezkuntza eragile diren ikastolak: Haurtzaro, Orereta eta Lizeoa. Bakoitzak bere ñabardurekin, ikasle, ikasle ohi eta gurasoekiko harreman sare zabalari esker; jarduten diren sektoreari esker eta duten langile bolumena dela eta, eskualdeko saretze eraldatzaile bati begira eragile garrantzitsuak dira.


2007 Abuztua | STMnoticias\n2007ko Abuztuak 23 (No Ratings Yet) 0 iruzkin\n2007ko abuztuaren 19tik aurrera\n2007ko abuztuaren 19tik aurrera, San Telmo Museoak publikoarentzat ateak itxi ditu berrikuntza proiektuaren lanen garapen egokia eta segurtasuna bermatzako. Berrinaugurazioa, erakusketa eta eraikina berrituta, 2010. urterako aurreikusita dago.\nBabesteko lanak amaituta\n2007ko Abuztuak 22 (No Ratings Yet) 0 iruzkin\nAmaitu da jadanik Sert-en mihiseak babesteko lana. Hainbat puntutan ahula zegoen pintura indartu da eta ondoren goitik behera estali dira elizaren estalduran burutuko diren lanetan altxako den hautsarengandik babesteko.\nTags: San Telmoko eliza, Serten mihiseak, san telmo museoa, Berrikuntza proiektua Zabaldu albistea::


Aldaketarik naturalena - Tolosaldeko Ataria.\nRebeka Calvo 2017-12-07 11:46 gizartea Ibarra\nIbarrako Haizeak 10 urte besterik ez ditu, baina gauzak argi ditu. Ez dagokion gorputzean jaio zen, eta saltoa ematea erabaki du; beti izan da neska, baina abuztutik besteon begietara ere aldatu da.\nNaturaltasunez hartu zuen Haizearen familiak neska dela adierazteko eman duen saltoa. 10 urte ditu eta ikasturte berri honekin batera kendu du neska dela barruan gordetzeko zama. Arantxa Arrospide da Haizearen ama eta gogoan du duela urtebete esan zuela lehen aldiz neska dela. «Lehen aldiz esan zigunean, anaiak negarren eman zuen gaua eta nik uste horregatik bota zela atzera». Gurasoek ordea, argi zuten salto hori eman behar zuela eta pasa den udara mugarri izan zen familiarentzat. «Udaran aitak esan zion 10 urte barru edo bera bezalako itxura izango zuela eta hori entzutean erabaki irmoa hartu zuen», gogoratu du. «Egun horretan hartu zuen erabakia eta guztiok babestu dugu», gaineratu du.\nErabakiak ez ditu ezustean harrapatu, «ikusten da», dio amak. «Txikitatik ikusten den zerbait da, gure kasuan behintzat, eta orain zama bat kendu du. Lehen ezkutatu egiten zen, lotsa ematen zion panpinekin kalera ateratzea, adibidez, baina orain oso pozik dago, oso naturala izan da dena».\nHorren natural, haurrak erabakia hartu eta hurrengo egunean hasi zutela inon idatzita ez dagoen prozesua. «Gizonak esan zidan hurrengo egunean soinekoa janzteko eta ez zuen inongo arazorik izan. Soinekoa jantzi eta kalera joan ginen, normal-normal. Merkatalgune batean ibili ginen, natural, ondo. Kontu bakarra soinekoa eta galtzoinak zituela, horixe esan zion aitari: 'Zer arraroa aita, soinekoa eta galtzoninekin'. Arropa berriak erostera joan behar izan genuen, nesken gauzak erostera».\nEtxean ere anaiaren lehen erreakzioa eta gero gauzak bere onera etorri zirela esan du Arrospidek eta segituan eman ziotela buelta egoerari. «Ez da arazorik egon, anaia txikienak ere arazorik gabe hartu du albistea, geroz eta txikiago, geroz eta hobeto, esango nuke nik».\nEtxean, natural, eta etxetik kanpo, lehengusuekin eta abarrekin ere, natural. «Lehengusuekin asteburu pasa joan ginen eta arazorik ez genuen izan, oso natural hartu zuten dena, beraiek ere badute transexuala den ikaskide bat eta oso naturala izan zen dena».\nPasa den ikasturtea mutil bezala bukatu zuen, baina hasi, Haizea bezala hasi du eta horretan ere ikastolak azaldu duen prestutasuna nabarmendu du amak, «lehenago ere ikastolan gai honen inguruan hitz egin genuen, baina pausoa berak eman behar zuela argi genuen. Guk informazioa eman diogu, hitz egitera animatu... baina berak esan arte ez dugu ezer gehiagorik egin». Eta behin aurrera egiteko ausardia atera duenean, denek babestu dute, baita ikaskideek ere. «Ikasturtea hasterako ikastolako arduradunekin hitz egin genuen, guztia kontatzeko. Ikaskideek eskolak hasi eta Haizea pixka bat beranduago sartu zen gelan. Irakasleak ikasle berri bat, Haizea, hasiko zela esan zien eta ikasle guztiek oso ondo hartu zuten dena. Haizea ere oso ondo dago. Egia esan Haizeak oso argi ditu gauzak, txikitatik esaten du handitan moda diseinatzaile edo horrelakoren bat izan nahi duela, eta horrekin ere tematuta dago, oso egoskorra da».\nGauzak argi ditu Haizeak eta gizarteak gauzak horren argi edukitzea izango litzateke egokiena.\nHaizea zoriontsu da orain eta hori etxean ere nabaritzen dute, noski. «Aldea dago, orain oso ondo dago. Aitarekin ere hobeto moldatzen da orain. Nik uste lehen bere burua ikusten zuela aitarengan eta ez zuen onartu nahi. Aita harrituta zegoen, beste seme-alabekin bezala egoten baitzen berarekin, baina orain konturatzen gara zergatik zuen aitarekiko jarrera itxi hori».\nKezkak ere izan dituzte etxean, baina «behin erabakia hartuta» denak uxatu dituzte; «Haizea horren ondo eta zoriontsu ikusten dugu, dena ahaztu dugula. Ume bat ondo ikustea baino gauza garrantzitsuagorik ez dago. Lehenago ez zegoen ondo, pentsa zurea ez den gorputz batean egonda, nola egongo zen gustura. Orain oso ondo dago».\nSenitarteko eta lagunek «naturaltasunez» hartu dute aldaketa, baina gizartea orokorrean, ez du prest ikusten Arrospidek. «Pena da, baina oraindik asko aurreratu behar da gai honetan».\nKalean eman duen saltoa, paperean eman behar du orain, Haizeak, eta izena aldatzeko prozesuan daude orain. «Donostiako epaile batek eman behar digu baimena izena aldatzeko. Haizea bezala ezaguna dela frogatu behar dugu; liburutegian, ikastolan, kiroldegian... geroz eta dokumentu gehiago eduki non Haizea bezala den ezaguna, orduan eta hobeto». Prozesua ez da bereziki nekeza amaren hitzetan, baina erraztu egin beharko litzatekeela ere uste du.\nHaizea oraindik txikia da eta lehen pausoa eman badu ere, gehiago eman beharko ditu eta hor ikusten ditu eragozpen gehiago Arrospidek. «Hemendik Gurutzetako ospitalera bidaltzen dituzte eta hor badago oraindik zer egina».\nHaizea orain dela gutxi arte psikiatra batengana joan da eta berak emandako baimen ofizial batekin joango dira Gurutzetako ospitalera, «ospitalean gizon garapena moztuko diote blokeadore batzuekin, eta orduan erabakiko dute noiz hasi hormonatzen».\nDenbora kontua da besterik ez da. Haizeak eman du saltoa eta bera jada, zoriontsu da, «berak erabaki zuen Haizea izena nahi zuela, baina egia esan berdin zaio izena, bera neska da, eta horrela atera nahi zuen kalera, eta hori lortu dugu jada, bestea, burokrazia eta, denbora kontua besterik ez da». Haizearen familiak eman du pausoa eta laguntzeko prest daude, hortik egindako gomendioa: «Umeari den bezalakoa onartzeko, umeek ez dute gezurrik esaten, eta sentitzen dutenari erreparatzeko».\nIZENA ETA SEXUA ALDATZEKO PROZESUA ERRAZTUKO DUTE\nEspainiako diputatuen biltzarrak egoera zibileko erregistroan izena aldatzeko prozesua erraztea helburu duen proposamena aztertzea onartu du.\nPSOE alderdiak egin du proposamena eta Unidos Podemos zein Ciudadanos alderdien babesari esker, behin betiko onartua izateko bidea hasi berri du.\nOrain arte adintxikikoen sexua zein izena aldatzeko mediku txosten batzuk aurkeztu behar ziren eta horiek bertan behera uztea aurreikusten du proposamenak. 203 aldeko boto eta 130 kontrako izan zituen diputatuen biltzarrean, PP izan zen aurka azaldu zen alderdi bakarra.\nZehazki hiru aldaketa egin nahi dituzte indarrean dagoen 3/2007 legean. Batetik, transexualak diren adin txikiek egoera zibileko erregistroan sexua eta izena aldatu ahal izatea nahi dute. 16 urte edo gehiago badituzte, eurek bakarrik egin ahal izango dute eskaera eta txikiagoak izanez gero, euren guraso edo tutoreek egin beharko dute. Bestetik, transexualitateari «patologia izaera kendu» nahi diote, eta horregatik ezabatu nahi dute mediku txostenak aurkezteko eskaera. Azkenik, atzerrian bizi diren transexualei lan baimenean edota bizitzeko baimenean sexu eta izena aldatzeko aukera zabaldu nahi diete.\nJuana Urriza Etxarrik 100 urte\nLapurreta egin dute Ibarrako Gaztetxean\nBola eta toka txapelketa arrakastatsuak\nIbarra eta Berastegi arteko errepidea itxi dute\nIbarrako Kirol Elkarteak bere eguna ospatuko du asteburuan\nBerastegiko eta Orexako kultur hamabostaldiei begira\nEraso sexisten aurkako protokoloa osatzen laguntzeko bilera\nAgurtzane Belauntzaran bidaia gidariari elkarrizketa